PRN: Rakyat perlu tolak UMDAP yang mahu selamatkan pemimpin ada kes mahkamah

Pilihan Raya Negeri (PRN) yang bakal diadakan tidak lama lagi perlu dijadikan manifestasi untuk pengundi menolak pemimpin UMNO-DAP yang mahu menyelamatkan diri daripada kes mahkamah mereka sedang hadapi.

Pemimpin tertinggi UMDAP yang sedang berdepan kes mahkamah dilihat seakan sedang berusaha untuk membuang kes rasuah dihadapi mereka, ia terbukti dengan permohonan yang dibuat oleh dua pemimpin mereka baru-baru ini.

Kedua-dua pemimpin tertinggi UMDAP itu membuat permohonan untuk membuang kes rasuah yang sedang dihadapi mereka di mahkamah walaupun sudah berjalan hampir ke penghujung.

Terbaharu, Pengerusi DAP Lim Guan Eng membuat permohonan membatalkan pertuduhan kes rasuah serta pengubahan wang haram terhadapnya, isteri, Betty Chew Gek Cheng dan ahli perniagaan, Phang Li Koon.

Peguamnya, RSN Rayer berkata perkara itu telah dimaklumkan kepada Mahkamah Tinggi di Georgetown.

Terdahulu, Presiden UMNO, Datuk Seri Ahmad Zahid Hamidi juga mengemukakan representasi kepada Jabatan Peguam Negara (AGC) untuk menggugurkan 47 pertuduhan pecah amanah, rasuah dan pengubahan wang haram membabitkan Yayasan Akalbudi (YAB) yang dihadapinya.

Kedua-dua mereka ini sudah menjalani perbicaraan sejak beberapa tahun dan sehingga hari ini belum ada keputusan dimuktamadkan oleh pihak mahkamah.

Langkah kedua-dua pemimpin UMDAP boleh dipertikaikan kerana bukankah sepatutnya mereka menunggu sehingga keputusan dibuat terlebih dahulu sebelum membuat sebarang permohonan untuk membuang kes dihadapi mereka.

Berbeza dengan kes dihadapi pemimpin Perikatan Nasional (PN), setakat ini perbicaraan masih tidak bermula dan baharu dihadapkan ke mahkamah namun kerajaan dilihat seakan mahu menjadikan ia sebagai modal politik menjelang PRN di enam negeri nanti.

Untuk rekod, kes rasuah dan pengubahan wang haram Guan Eng dan isterinya sudah dibicarakan sejak 2020 yang lalu, sementara kes Zahid sudah dibicarakan sejak 2019.

Pemerhati politik melihat PRN bakal menjadi kayu pengukur kepada kerajaan campuran yang terdapat di dalamnya pemimpin tertinggi berdepan puluhan pertuduhan di mahkamah tetapi masih diberikan jawatan dalam Kabinet.

Sekiranya rakyat menolak gabungan UMDAP, ia boleh dijadikan satu manifestasi dan mesej yang jelas kepada kerajaan campuran dipimpin Datuk Seri Anwar Ibrahim yang dilihat tidak cakap serupa bikin.

Perdana Menteri (PMX) setiap kali dalam ucapannya bercakap mengenai soal melawan rasuah dan integriti tetapi pada masa sama masih melantik pemimpin UMNO yang terpalit kes mahkamah dalam barisan Kabinetnya.

Retorik kononnya melawan rasuah dan korupsi hanya meniti di bibir pemimpin kerajaan campuran tetapi tindakan pula berlainan yang dibuat apabila seakan tidak mempunyai prinsip lagi.

Lebih memburukkan lagi keadaan, situasi ekonomi dan kos sara hidup yang meningkat tidak ditangani dengan baik kerajaan campuran, malah tekanan diberikan kepada penyokong pembangkang dengan pelbagai tindakan undang-undang menggunakan agensi pihak berkuasa.

Kebelakangan ini, media melaporkan banyak kes tangkapan yang dibuat terhadap aktivis pembangkang kerana lantang mengkritik dalam media sosial.

Mengambil kira senario politik semasa, rasa tidak puas hati dan kemarahan rakyat akan diterjemahkan semasa PRN nanti dan terpulang kepada mereka untuk sama ada mahu melihat pemimpin gila kuasa dan korup terus menerajui kerajaan ataupun membuat perubahan demi masa depan negara yang lebih baik.

Kronologi kes Guan Eng:

Pada 11 Ogos 2020, Guan Eng didakwa atas kapasitinya sebagai ketua menteri ketika itu dan pengerusi Lembaga Perolehan Perbadanan Pembangunan Pulau Pinang (PDC) menggunakan jawatannya untuk mendapatkan suapan membabitkan RM372,009 untuk isterinya melalui syarikat, Excel Property Management & Consultancy Sdn Bhd.

Pertuduhan mendakwa ini bertujuan memastikan Magnificent Emblem Sdn Bhd ditawarkan jemputan untuk mencadangkan petempatan pekerja – di Lot 631, Mukim 13, Juru, Seberang Perai Tengah, dan sebahagian daripada Lot 282, Mukim 13, Batu Kawan, Seberang Perai Selatan, Pulau Pinang yang bernilai RM11,610,000.

Ahli Parlimen DAP itu didakwa melakukan kesalahan tersebut antara 19 Ogos 2013 dan 3 Mac 2016, di pejabat ketua menteri, Aras 28, Komtar, di George Town, Pulau Pinang.

Pertuduhan mengikut Seksyen 23(1) Akta SPRM 2009 membawa hukuman penjara maksimum 20 tahun dan denda tidak kurang lima kali ganda jumlah atau nilai suapan, atau RM10,000, yang mana lebih tinggi, jika sabit kesalahan.

Kronologi kes Zahid:

Pada 19 Oktober dan 14 Disember 2018, serta 20 Februari 2019, Zahid, mengaku tidak bersalah di Mahkamah Seysen di sini terhadap 47 pertuduhan, 12 daripadanya membabitkan pecah amanah, lapan tuduhan rasuah dan 27 pertuduhan pengubahan wang haram membabitkan puluhan juta ringgit milik Yayasan Akalbudi.

Bagi pertuduhan pecah amanah, Ahmad Zahid, 66, didakwa menggunakan dana berkenaan untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Beliau dituduh melakukan perbuatan itu di Affin Bank Berhad, cawangan Jalan Bunus, Off Jalan Masjid India di sini, antara 13 Januari 2014 dan 23 Disember 2016.

Pertuduhan mengikut Seksyen 409 Kanun Keseksaan membawa hukuman penjara antara dua dan 20 tahun serta dengan sebatan dan juga dikenakan denda, jika sabit kesalahan.

Bagi lapan tuduhan rasuah, Zahid didakwa menerima suapan daripada tiga syarikat, iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya seorang pegawai badan awam, iaitu Menteri Dalam Negeri di Kementerian Dalam Negeri (KDN) bagi membantu syarikat-syarikat berkenaan mendapatkan projek MyEG.

Ia bagi melaksanakan penambahan pembekalan cip pasport selama lima tahun atau 12.5 juta cip yang akan dimasukkan ke dalam halaman biodata polycarbonate pasport Malaysia untuk Jabatan Imigresen Malaysia, sebagai pengendali perkhidmatan pusat sehenti di Pakistan dan Nepal di bawah kendalian KDN.

Beliau dituduh melakukan perbuatan itu di cawangan Maybank Dataran Maybank di Jalan Maarof, Bangsar, antara 15 Julai 2016, dan 15 Mac 2018, mengikut Seksyen 16(a)(B) Akta SPRM 2009 dan boleh dihukum di bawah Seksyen 24(1) akta sama.

Jika sabit kesalahan, boleh dikenakan hukuman penjara maksimum 20 tahun dan denda tidak kurang daripada lima kali ganda nilai suapan, atau RM10,000, yang mana lebih tinggi.

Ahli Parlimen Bagan Datuk itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.

Beliau didakwa mengikut Seksyen 4(1)(a) Akta Pencegahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang boleh dihukum menurut Seksyen 4(1) akta sama, iaitu boleh dipenjarakan sehingga 15 tahun dan denda tidak kurang daripada lima kali ganda jumlah atau nilai hasil aktiviti haram atau RM5 juta, mana lebih tinggi jika sabit kesalahan.


Perbicaraan Najib dalam kes dana SRC RM27 juta ditangguh sehingga Ogos

Perbicaraan kes tiga pertuduhan pengubahan wang haram membabitkan RM27 juta dana SRC International Sdn Bhd (SRC) yang dihadapi Datuk Seri Najib Tun Razak ditangguhkan sehingga Ogos tahun ini.

Penangguhan itu disahkan peguamnya Nur Syahirah Hanapiah yang berkata perbicaraan yang ditetapkan Hakim Mahkamah Tinggi Mohamed Zaini Mazlan pada Julai tahun ini sudah dilapangkan namun tarikh perbicaraan dari 2 hingga 5 Ogos dan 9 hingga 10 Ogos dikekalkan.

“Mahkamah turut menetapkan tarikh tambahan bagi perbicaraan itu pada Mac tahun depan iaitu dari 7 hingga 10 dan 28 hingga 31 serta pada April dari 11 hingga 14 dan 25 hingga 28,” katanya lapor Bernama.

Terdahulu, Nur Syahiran menghadiri prosiding pengurusan kes di hadapan Timbalan Pendaftar Mahkamah Tinggi Catherine Nicholas.

Pada asalnya, perbicaraan ditetapkan pada Julai tahun ini iaitu dari 5 hingga 8; 12 hingga 15 dan 26 hingga 29.

Timbalan Pendakwa Raya Mohd Ashrof Adrin Kamarul ketika dihubungi mengesahkan bahawa tarikh perbicaraan pada Ogos dikekalkan dan berkata mahkamah telah menetapkan 16 Julai untuk satu lagi pengurusan kes.

Pada 3 Feb 2019, Najib mengaku tidak bersalah terhadap tiga pertuduhan pengubahan wang haram yang mana beliau didakwa menerima wang berjumlah RM27 juta hasil kegiatan haram menerusi tiga akaun bank AmPrivate Banking miliknya.

Najib didakwa melakukan kesalahan terbabit di AmIslamic Bank Berhad, Bangunan Ambank Group, No. 55, Jalan Raja Chulan, pada 8 Julai 2014, menurut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang memperuntukkan hukuman denda maksimum RM5 juta atau penjara tidak melebihi lima tahun atau kedua-duanya, jika sabit kesalahan.

Beliau sebelum ini didakwa di Mahkamah Sesyen namun kes itu dipindahkan ke Mahkamah Tinggi pada 13 Mac 2019 susulan permohonan pihak pendakwaan.

Pada 28 Julai tahun lepas, Hakim Mahkamah Tinggi Mohd Nazlan Mohd Ghazali menjatuhkan hukuman penjara 12 tahun serta denda RM210 juta ke atas Najib selepas mendapati Ahli Parlimen Pekan itu bersalah atas tujuh pertuduhan pecah amanah, pengubahan wang haram dan menyalahgunakan kedudukan, melibatkan wang berjumlah RM42 juta milik SRC.

Najib memfailkan rayuan terhadap keputusan itu dan Mahkamah Rayuan menetapkan 18 Mei untuk meneruskan pendengaran bagi kes tersebut.


Mat Maslan sokong cadangan Zahid wujudkan tiga jawatan TPM, tak membazir

Cadangan untuk mewujdkan tiga Timbalan Perdana Menteri (TPM) yang diumumkan Pengerusi Barisan Nasional (BN), Datuk Seri Ahmad Zahid Hamidi disokong Datuk Seri Ahmad Maslan.

Setiausaha Agung UMNO itu menyifatkan tawaran tiga jawatan kedua selepas Perdana Menteri itu tidak membazir seperti didakwa banyak pihak, malah lebih menjimatkan walaupun diramalkan tahun depan negara bakal berdepan krisis ekonomi yang semakin perlahan.

“Langkah melantik tiga wakil TPM bukanlah pembaziran, ia sebenarnya lebih menjimatkan.

“Kita boleh hentikan jawatan empat Menteri Kanan sebelum ini untuk digantikan dengan tiga TPM. Sudah pasti empat Menteri Kanan lebih besar peruntukan gaji dan elaun mereka berbanding tiga TPM.

“Jadi bagi saya, jawatan empat Menteri Kanan yang ditiadakan itu adalah pilihan terbaik, apatah lagi alternatifnya adalah tiga TPM.

“Sudah pasti tiga TPM itu dikhususkan tugasan mereka bagi masing-masing membantu Perdana Menteri di Sabah, Sarawak dan Semenanjung,” katanya dipetik laporan BH.

Semalam, media melaporkan Zahid berkata jaminan melantik wakil dari Sabah, Sarawak dan Semenanjung, mengisi jawatan TPM itu akan dimasukkan dalam manifesto BN sebelum Pilihan Raya Umum Ke-15 (PRU15) nanti.

Zahid dilaporkan berkata, jawatan tiga TPM itu akan diwujudkan jika BN muncul dominan untuk membentuk kerajaan Persekutuan pada PRU-15 nanti.

Selain Zahid, Presiden PKR, Datuk Seri Anwar Ibrahim juga membuat tawaran sama seperti anak muridnya kepada parti dari Borneo itu, tetapi menawarkan dua jawatan TPM sahaja bagi mewakili Sabah dan Sarawak jika menang PRU-15 nanti.


Rebah dalam program UMNO, Jamal dimasukkan ke hospital

Datuk Seri Jamal Md Yunos kini sedang menerima rawatan di hospial selepas rebah secara tiba-tiba pada satu program UMNO di Sungai Besar malam tadi.

Menurut laporan BH, Ketua UMNO Bahagian Sungai Besar dimasukkan ke sebuah pusat perubatan swasta di Kuala Lumpur dan kini berada dalam keadaan stabil bawah pemantauan rapi oleh doktor pakar.

Anaknya, Amin Daniel Jamal, 22, mengesahkan bapanya itu sedang dirawat selepas insiden malam tadi.

“Ayah rebah secara tiba-tiba ketika menghadiri program berkenaan. Ketika itu, saya turut hadir dan membawanya sendiri ke hospital untuk mendapatkan rawatan lanjut

“Pihak hospital masih menjalankan ujian darah bagi mengenal pasti punca sebenar kesihatan ayah merosot,” katanya ketika dihubungi, hari ini.

Media sebelum ini melaporkan Jamal terlantar di hospital selama berbulan-bulan, dan menyifatkan diri umpama ‘mati hidup kembali’ apabila pulih sepenuhnya daripada penyakit kanser paru-paru tahap empat.

Jamal dipetik berkata, pakar memberitahu keadaannya ketika terlantar itu sebagai sukar diselamatkan dan dijangka hanya mempunyai masa singkat untuk bertahan.

Katanya, ramai pakar perubatan kanser sependapat bahawa beliau hanya mempunyai hayat kira-kira 100 hari hingga Disember 2021.

Namun dalam keadaan beliau mula reda dengan sebarang kemungkinan, Jamal berkata, dirinya mengubah cara hidup dan ia berjaya membuahkan hasil.

Dalam pada itu, Jamal juga sedang berdepan tindakan bankrap selepas gagal membayar saman fitnahnya berjumlah RM300,000 kepada Ahli Parlimen Seputeh Teresa Kok.

Kok memfailkan saman terhadap Jamal, pada 2017, selepas menuduhnya menyalahgunakan dana Yayasan Warisan Anak Selangor (Yawas) bawah inisiatif Skim Mesra Warga Emas kerajaan negeri.

Beliau menegaskan, kenyataan Jamal menimbulkan tanggapan bahawa beliau telah menggunakan dana kerajaan negeri untuk dirinya, sekali gus, memaparkannya individu tidak beretika.

Pada 26 Julai, Kok juga merujuk bagaimana siasatan dibuat Suruhanjaya Pencegahan Rasuah Malaysia (SPRM) selepas Jamal membuat laporan terhadapnya.

“Mereka serbu pejabat saya dan ambil semua fail saya. Saya dan pembantu disoal siasat beberapa kali dan kami terpaksa jawab pelbagai soalan.

“Kami terpaksa lalui seksaan sebegini hanya kerana Jamal buat laporan terhadap saya.”


Jawatankuasa khas siasat kematian Adib ditubuhkan, kata PM

Sebuah jawatankuasa khas bagi melakukan siasatan menyeluruh terhadap ke kematian anggota bomba, Muhammad Adib Mohd Kassim akan ditubuhkan, kata Perdana Menteri Datuk Seri Ismail Sabri Yaakob.

Beliau berkata, perkara itu diputuskan dalam mesyuarat kabinet semalam.

Ismail berkata, jawatankuasa ini akan dipengerusikan Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar, Menteri Dalam Negeri, Datuk Seri Hamzah Zainuddin, Menteri Perumahan dan Kerajaan Tempatan (KPKT), Datuk Seri Reezal Merican Naina Merican serta Peguam Negara, Tan Sri Idrus Harun.

“Penubuhan jawatankuasa khas ini membuktikan komitmen kerajaan dalam memastikan kes kematian Adib, 24, yang juga anggota unit Bantuan Perkhidmatan Kecemasan (EMRS) Balai Bomba dan Penyelamat Subang Jaya, mendapat keadilan dan sekali gus pelaku kematian Adib dihadapkan ke muka pengadilan,” katanya dalam kenyataan.

Selain itu katanya, jemaah menteri juga bersetuju agar semakan semula undang-undang dibuat berkenaan kes Pulau Batu Puteh.

Katanya, pasukan petugas khas ini akan diwujudkan bagi membuat kajian menyeluruh, meneliti dan mencadangkan opsyen-opsyen yang bersesuaian dengan mendapatkan pandangan daripada pakar undang-undang antarabangsa.

“Usaha ini bertujuan untuk menyemak semula undang-undang berkenaan permohonan semakan dan pentafsiran berkenaan kes Pedra Branca/Pulau Batu Puteh,” katanya.

Menurutnya, pasukan petugas khas ini akan dipengerusikan oleh bekas Peguam Negara, Tan Sri Mohamed Apandi Ali.

Di samping itu, Ismail berkata kabinet turut bersetuju menubuhkan sebuah pasukan petugas khas bagi membuat kajian awal sebelum sebarang tindakan diambil terhadap dakwaan bekas peguam negara, Tommy Thomas di dalam bukunya “My Story: Justice in the Wilderness

“Pasukan petugas khas siasatan yang dicadangkan ini antara lain bertujuan untuk menyiasat dakwaan Tommy Thomas mengenai penyalahgunaan kuasa dalam isu pelantikan hakim, campur tangan badan eksekutif melampau dalam badan kehakiman, pendakwaan terpilih dan bersifat politik serta pelanggaran sumpah kerahsiaan,”katanya lagi.


MT tetap mahu jawatan PM diberikan kepada UMNO, keluar PN segera

Mesyuarat Majlis Tertinggi (MT) UMNO yang berlangsung malam ini merancang untuk meneruskan tindakan keluar daripada kerajaan Perikatan Nasional (PN) dengan segera dan mahu jawatan Perdana Menteri (PM) diberikan kepada parti tersebut.

Sumber mendedahkan kepada Agenda Daily, MT berpandangan tindakan segera perlu diambil untuk menarik sokongan tersebut kerana jika program vaksinasi yang sedang dijalankan kerajaan ini berjaya dan jumlah kes Covid-19 menurun, ketika itu UMNO akan hilang peluang terbaik memandangkan ketika ini rakyat sedang marah terhadap kerajaan.

“Kena buat cepat (tarik sokongan), pasal nanti kalau vaksinasi berjaya jumlah angka jangkitan akan turun,” kata sumber ahli MT yang hadir dalam mesyuarat tersebut.

Jelas sumber, tindakan keluar daripada kerajaan PN perlu diambil segera kerana jika vaksinasi berjaya ia sudah terlambat untuk UMNO mengambil tindakan tersebut.

“Kalau berjaya program vaksinasi ini, ketika itu ia sudah terlambat untuk UMNO (menarik sokongan),” katanya lagi.

Selain itu, beberapa ahli MT juga menuntut supaya jawatan Perdana Menteri diberikan kepada UMNO dan perlu menjadi dominan menguasai kerajaan.

“Sepatutnya jawatan PM menjadi milik UMNO, bukan sahaja TPM… Ahli MT menuntut supaya jawatan nombor satu tersebut diberikan kepada UMNO bukan Bersatu,” katanya lagi.

Menurut sumber, hanya ahli MT yang mesra dengan Presiden, Datuk Seri Ahmad Zahid Hamidi diberikan peluang untuk bercakap dalam mesyuarat tersebut.

Seorang ahli MT, Datuk Zahidi Zainul Abidin yang awal hari ini mendesak Zahid supaya meletak jawatan dihalang daripada bercakap semasa mesyuarat tersebut berlangsung.

Dalam pada itu, perbincangan juga terarah kepada jawatan Menteri dan Ahli Parlimen (MP) UMNO yang memegang jawatan dalam syarikat berkaitan kerajaan (GLC) perlu dikekalkan dalam pembentukan kerajaan baharu dan hanya PM baharu sahaja yang diganti.

Berhubung lantikan jawatan Timbalan Perdana Menteri kepada Datuk Seri Ismail Sabri Yaakob, kebanyakkan ahli MT tidak mempertikaikan lantikan tersebut dan ada yang mengucapkan tahniah kepadanya.

Kesimpulannya, Presiden dan ahli-ahli MT yang satu kem juga menyokong supaya UMNO membuat ketetapan untuk segera meninggalkan kerajaan PN semasa mesyuarat malam ini.


Berita ringkas Dewan Rakyat 1 Mac 2022

Siapkan projek PLSB Sungai Golok, elak banjir kritikal

Projek Pembangunan Lembangan Sungai Bersepadu (PLSB) Sungai Golok Fasa 1 di Kelantan perlu dipercepatkan supaya dapat mengelakkan bencana banjir yang kritikal terus berlaku di negeri itu.

Ahmad Fadhli Shaari (PAS- Pasir Mas) ketika perbahasan Titah Diraja di Dewan Rakyat hari ini berkata kelewatan menyiapkan projek PLSB merupakan punca utama banjir di Kelantan, lapor Bernama.

Selain itu, Ahmad Fadhli juga mencadangkan kepada kerajaan untuk memanjangkan Skim Bantuan Kerajaan Bencana Banjir Keluarga Malaysia kepada mangsa banjir yang terkesan di Selangor dan Pantai Timur.

Syor cuti khas sebulan wanita kematian suami

Kerajaan dicadangkan memberi cuti khas selama sebulan kepada wanita bekerja yang kematian suami bagi menguruskan hal keluarga.

Datuk Dr Mohd Khairuddin Aman Razali (PAS-Kuala Nerus) ketika perbahasan Titah Diraja di Dewan Rakyat hari ini berkata cadangan itu wajar memandangkan golongan wanita perlu mengambil masa untuk menguruskan anak-anak, hal berkaitan pusaka dan menenangkan diri selepas kematian suami.

“Apabila kita bincang mengenai Keluarga Malaysia, saya bawa perkara ini dan saya berharap ia dapat perhatian pihak kerajaan dan Ahli Parlimen, dengan pemberian tempoh bercuti misalnya sebulan, Insya-Allah boleh membantu golongan itu,” katanya.

Rang undang-undang keselamatan siber dijangka dibentang suku pertama 2023

Rang Undang-Undang Keselamatan Siber dijangka dibentang pada suku pertama tahun 2023, menurut Menteri di Jabatan Perdana Menteri Datuk Dr Abdul Latiff Ahmad.

Menurut jawapan bertulis yang disiarkan di laman rasmi Parlimen hari ini, beliau memaklumkan Agensi Keselamatan Siber Negara (NACSA) telah diluluskan peruntukan dalam Rancangan Malaysia ke-12 bagi melaksanakan kajian penggubalan rang undang-undang berkenaan.

“Kajian itu bagi memastikan satu undang-undang keselamatan siber yang menyeluruh dan komprehensif dihasilkan bagi melengkapi undang-undang sedia ada, khususnya dalam melindungi Infrastruktur Maklumat Kritikal Negara (Critical National Information Infrastructure (CNII)),” katanya.

Beliau berkata demikian bagi menjawab soalan Datuk Seri Dr Wan Azizah Wan Ismail (PH-Pandan) yang bertanyakan bila Akta atau Rang Undang-undang Keselamatan Siber dibentangkan di Parlimen.

7,556 pemohon PPR, PA dalam proses kelulusan

Sejumlah 10,769 permohonan Projek Perumahan Rakyat (PPR) dan Perumahan Awam (PA) di Wilayah Persekutuan Kuala Lumpur diterima setakat ini.

Menurut Kementerian Wilayah Persekutuan dalam jawapan bertulis di Dewan Rakyat di sini hari ini, sebanyak 7,556 permohonan daripada jumlah tersebut kini dalam proses kelulusan.

“Sehingga Februari ini, bilangan rumah yang tersedia untuk permohonan khusus adalah sebanyak 77 unit melibatkan 18 buah projek,” menurut kementerian itu bagi menjawab soalan Dr Tan Yee Kew (PH-Wangsa Maju) yang mahu tahu mengenai berapa bilangan permohonan dalam senarai menunggu untuk rumah PPR.

PRN Johor selaras keperluan perundangan

Pelaksanaan Pilihan Raya Negeri Johor adalah selaras dengan keperluan perundangan dan Kerajaan Persekutuan tidak wajar campur tangan dalam pembubaran Dewan Undangan Negeri (DUN) Johor, menurut Menteri di Jabatan Perdana Menteri Datuk Dr Abdul Latiff Ahmad.

Menerusi jawapan bertulis yang disiarkan di laman rasmi Parlimen hari ini, beliau berkata keputusan Sultan Johor (Sultan Ibrahim Sultan Iskandar) dalam memperkenankan pembubaran DUN harus dihormati dan tidak dipertikaikan mana-mana pihak sebagai satu alat dan mainan politik.

“Suruhanjaya Pilihanraya (SPR) juga sebagai sebuah badan bebas telah bertindak mengikut lunas-lunas Perlembagaan dan kedaulatan undang-undang yang kita junjung untuk melaksanakan proses ke arah Pilihanraya DUN Negeri Johor,” katanya.

Beliau menjawab soalan Lim Guan Eng (PH-Bagan) mengenai langkah menghadapi gelombang Omicron kerana kerajaan dilihat seolah-olah kurang memberi komitmen termasuk keengganan menangguhkan PRN Johor.

Kenaikan tol terus ditangguhkan

Kerajaan akan berunding dengan syarikat konsesi tol untuk mengekalkan kadar tol yang telah diwartakan tahun lepas dan menangguhkan kenaikan kadar itu untuk tahun ini.

Kementerian Kerja Raya (KKR) dalam jawapan bertulis di Dewan Rakyat memaklumkan kerajaan telah meneruskan penangguhan kenaikan tol bagi 26 lebuh raya dan melaksanakan penangguhan kenaikan kadar tol bagi tiga lebuh raya pada 1 Jan 2021.

Jelas kementerian itu, sekiranya kerajaan melaksanakan kadar tol lebih rendah daripada kadar yang dipersetujui dalam perjanjian konsesi, kerajaan perlu membayar pampasan kepada syarikat tersebut.

Kementerian itu menjawab soalan Gobind Singh Deo (PH-Puchong) berkenaan status kenaikan harga tol yang ditangguhkan pada tahun 2021 dan kenaikan harga yang bakal dilaksanakan pada tahun 2022.


Putin ancam henti salur bahan bakar jika Barat hadkan harga

Presiden Russia Vladimir Putin mengancam untuk memotong sepenuhnya bekalan tenaga dan bahan bakar ke Barat jika ia cuba mengehadkan harga eksport.

Putin juga berikrar untuk meneruskan tindakan ketenteraan Moscow di Ukraine sehingga mencapai matlamatnya.

Bercakap pada forum ekonomi tahunan di bandar pelabuhan timur jauh Vladivostok, Putin mencemuh rancangan EU untuk mengehadkan harga minyak dan gas Russia sebagai idea “bodoh” yang “hanya akan membawa kepada kenaikan harga.”

“Percubaan untuk mengehadkan harga melalui cara pentadbiran hanyalah cakap kosong, ia adalah karut semata-mata,” kata Putin.

“Jika mereka cuba melaksanakan keputusan bodoh itu, ia tidak akan membawa apa-apa yang baik bagi mereka.”

Beliau memberi amaran bahawa langkah sedemikian oleh EU akan mewakili pelanggaran yang jelas terhadap kontrak sedia ada, mengatakan bahawa Russia boleh bertindak balas dengan menutup paip.

“Adakah mereka akan membuat keputusan politik yang melanggar kontrak?” katanya.

“Kalau begitu, kita akan hentikan sahaja bekalan jika ia bercanggah dengan kepentingan ekonomi kita. Kami tidak akan membekalkan sebarang gas, minyak, minyak diesel atau arang batu.”

Pemimpin Rusia itu mendakwa bahawa Russia akan dengan mudah mencari pelanggan yang mencukupi di Asia untuk mengalihkan eksport tenaganya dari Eropah.

“Permintaan sangat tinggi di pasaran global sehingga kami tidak akan menghadapi sebarang masalah untuk menjualnya,” katanya.

Putin menambah bahawa “mereka yang cuba menguatkuasakan sesuatu ke atas kami tidak berada dalam kedudukan hari ini untuk menentukan kehendak mereka,” menunjuk kepada protes kenaikan harga tenaga di Barat .

Hanya beberapa jam sebelum ia dijangka menyambung semula penghantaran gas asli ke Jerman pada Jumaat selepas dihentikan tiga hari untuk kerja-kerja pembaikan, gergasi gas Gazprom yang dikawal Russia mendakwa ia tidak boleh berbuat demikian sehingga kebocoran minyak dalam turbin diperbaiki. Pegawai dan jurutera Jerman menyangkal dakwaan itu.

Kremlin menyalahkan penggantungan bekalan terhadap sekatan Barat ke atas Gazprom, mendakwa ia menghalang penyelenggaraan biasa peralatan saluran paip dan memberi isyarat bahawa bekalan mungkin tidak disambung semula sehingga sekatan ditarik balik. Pegawai EU menolak dakwaan itu sebagai penutup untuk permainan kuasa politik.

Putin menolak hujah EU bahawa Russia menggunakan tenaga sebagai senjata dengan menggantung bekalan gas melalui saluran paip Nord Stream 1 ke Jerman, dengan mendakwa bahawa sekatan menyebabkan turbin saluran paip tidak selamat untuk beroperasi.

“Mereka telah membawa diri mereka ke dalam kebuntuan dengan mengenakan sekatan,” katanya. – Agensi


Dakwaan mengkafirkan UMNO bukan pendirian PAS : Mursyidul Am

PAS tidak menganggap UMNO musuh apatah lagi mahu mengkafirkan mereka, kata Mursyidul Am PAS, Datuk Hashim Jasin selepas tular video membabitkan seorang warga emas, baru-baru ini.

Katanya, video warga emas yang didakwa ahli PAS mengkafirkan UMNO itu dipergunakan pihak tertentu untuk meraih undi ketika PRN.

Beliau menegaskan pendirian PAS berhubung isu ‘kafir-mengkafir’ itu telah lama selesai dan tidak perlu dibangkitkan lagi.

“Pandangan PAS jelas dah dalam persoalan ini. Kita tak anggap UMNO musuh. Kita nak ajak berkawan, tapi UMNO tak mahu.

“Dekat PRN ni, orang boleh berlakon, mengaku dia PAS, tuduh UMNO semua orang boleh buat, nak raih undi. Jadi, saya rasa itu tak perlu kita beri perhatian,” katanya, lapor FMT.

Terdahulu, tular satu video di media sosial menunjukkan kehadiran seorang wanita menemui pengundi ketika berkempen bagi calon Barisan Nasional tidak disambut baik penduduk setempat.

Dalam video itu, seorang wanita warga emas memberitahu dia tidak mahu mengundi UMNO kerana ‘akan kafir sampai kiamat’.

Susulan itu, Setiausaha Agung UMNO, Datuk Asyraf Wajdi Dusuki dalam responsnya terhadap video itu menggesa kepimpinan PAS mengeluarkan arahan untuk menjernihkan keadaan bahawa rakyat yang mengundi mana-mana parti tidak sesekali jatuh kafir, apatah lagi masuk syurga atau neraka.

Mengulas lanjut, Hashim menyifatkan dakwaan kafir itu pandangan ‘tepi jalan’ yang tidak boleh diambil kira kerana bukan dibuat kepimpinan tertinggi PAS.

“Kalau ada pimpinan, lebih-lebih lagi di peringkat pusat yang melafazkan, itu boleh kita beri perhatian. Kalau orang biasa..kadang-kadang orang boleh berlakon, dia kata PAS yang kata atau dia mengaku dia PAS, kemudian dia kata UMNO kafir, saya rasa itu tak perlu diberi perhatian,” katanya.


Perpecahan keluarga bayangi pertabalan Raja Charles III Britain

Raja Charles secara rasmi akan diisytiharkan sebagai Raja baharu Britain pada Sabtu (waktu Britain) dalam satu upacara yang akan diikuti dengan tabik hormat bersenjata dan bacaan perisytiharan di London dan merentasi empat penjuru United Kingdom (UK).

Pelantikan itu dibuat susulan kematian Ratu Elizabeth yang berusia 96 tahun pada Khamis selepas 70 tahun di atas takhta. Mengikut undang-undang, Charles secara automatik menjadi Raja apabila ibunya meninggal dunia.

Pengiktirafan akan dibuat oleh Majlis Istiadat di Istana St James yang akan membuat perisytiharan rasmi kenaikan takhta, biasanya diadakan dalam masa 24 jam selepas kematian seorang raja.

Kematian Ratu Elizabeth, raja paling lama memerintah Britain, telah menarik banyak penghormatan dari dalam dan seluruh dunia.

Charles, 73, menggantikan ibunya serta-merta pada Khamis tetapi Majlis Istiadat yang terdiri daripada ratusan ahli politik, uskup dan penjawat awam kanan akan mengisytiharkan penggantian beliau pada Sabtu.

Perisytiharan itu akan disertai dengan tabik hormat senjata dan bentara yang pergi ke Rumah Agam di Kota London di mana ia akan dibacakan di Royal Exchange. Ia turut dibacakan secara terbuka di ibu kota UK yang lain – Edinburgh di Scotland; Belfast di Ireland Utara; dan Cardiff di Wales – serta di lokasi-lokasi lain.

Pada Jumaat, Raja Charles III dalam ucapan pertamanya kepada negara berikrar akan berkhidmat dengan “kesetiaan, rasa hormat dan kasih sayang”.

Charles juga berkata beliau telah melantik anak sulungnya William, 40, sebagai Putera Wales yang baharu, gelaran yang telah menjadi miliknya selama lebih 50 tahun dan secara tradisinya dipegang oleh pewaris takhta.

Isteri William, Kate Middleton pula diangkat menjadi Puteri Wales, jawatan terakhir dipegang oleh mendiang Puteri Diana yang meninggal dunia dalam nahas kereta 25 tahun lalu.

Berbeza dengan seorang lagi anak Raja Charles III, Putera Harry bersama isteri Amerikanya, Meghan Markle, kedua-duanya mengundur diri daripada menjadi kerabat diraja Britain.

Dalam satu laporan, sejurus sebelum menaiki penerbangan di Aberdeen pada pagi Jumaat, selepas kematian neneknya, Putera Harry merangkul bahu seorang pekerja lapangan terbang yang telah menyampaikan simpati ketika menemaninya menyeberangi jalan.

Ia adalah detik kemesraan dan ciri tidak formal Harry, seorang personaliti yang sejak sekian lama mudah didekati, menjadikannya salah seorang kerabat diraja yang paling popular – sehingga keputusannya untuk berundur daripada tugas diraja menyebabkan perpecahan dalam keluarga yang masih belum dapat diselesaikan.

Harry adalah orang terakhir yang tiba di Istana Balmoral pada Khamis, ketika ahli keluarga terdekat Ratu Elizabeth bergegas untuk bersamanya pada saat terakhirnya. Harry juga adalah orang pertama yang bergegas pulang pada Jumaat – mencerminkan fakta bahawa anak kedua Raja Charles III dan mendiang Puteri Diana itu bukan lagi sebahagian daripada kalangan keluarga diraja.

Kebetulan Harry berada di Britain apabila Ratu Elizabeth meninggal dunia. Sebelum kematian neneknya tidak ada rancangan yang diumumkan untuk beliau bertemu keluarganya semasa lawatannya dari Amerika Syarikat (AS), di mana beliau tinggal bersama Meghan.

Bagaimana kerabat diraja berurusan dengan Harry, Meghan dan anak-anak mereka akan menjadi tema utama era pasca Elizabeth – salah satu drama keluarga yang telah menjadikan House of Windsor objek kekal yang menarik perhatian global.

Raja Charles II dalam ucapannya juga memberi isyarat hasratnya untuk memulihkan hubungan semasa dengan Putera Harry dan Meghan.

“Saya juga ingin menyatakan rasa sayang kepada Harry dan Meghan kerana mereka terus membina kehidupan di luar negara,” katanya.

Namun, kematian Ratu Elizabeth sahaja tidak mungkin memulihkan keharmonian dalam hubungan Putera Harry dengan Raja Charles III atau dengan abangnya Putera William, kini pewaris takhta.

Adik beradik itu rapat selama bertahun-tahun selepas kematian ibu mereka Puteri Diana dalam kemalangan kereta pada 1997, ketika William berusia 15 tahun dan Harry pula 12 tahun, tetapi ikatan mereka telah renggang sejak Harry dan Meghan mula menjauhkan diri pada Januari 2020.

Pada mulanya, pasangan itu berkata mereka merancang untuk mengimbangi masa antara Britain dan AS serta mengukir “peranan baharu yang progresif” dalam sistem beraja. Tetapi rancangan mereka tidak sesuai dengan Elizabeth, Charles atau William.

Pasangan itu berpindah sepenuh masa ke California dan, selepas tempoh semakan 12 bulan, mereka melepaskan naungan diraja dan secara kekal meninggalkan kelab eksklusif yang dipanggil “Yang Mulia”.

Pada Mac 2021, mereka memberikan temu bual hebat kepada Oprah Winfrey di mana Meghan menyatakan rasa tidak senangnya ketika menjadi kerabat diraja yang bekerja sehingga mendorongnya ke ambang bunuh diri.

Dia juga berkata terdapat “kebimbangan dan perbualan” dalam keluarga ketika dia mengandung Archie tentang warna kulit bayi itu. Ibu Meghan berkulit hitam dan bapanya berkulit putih. – Agensi


Tanding Bebas, Bersatu lucut keahlian Abdul Ramli

Keahlian bekas Ketua Bahagian Bersatu Jerlun, Abdul Ramli terlucut serta-merta susulan tindakannya bertanding sebagai calon Bebas di kerusi Dewan Undangan Negeri (DUN) Kota Siputeh dalam pilihan raya negeri (PRN), kali ini.

Setiausaha Agung Bersatu, Datuk Seri Hamzah Zainudin berkata tindakan Abdul Ramli itu melanggar Fasal 10.2.4 Perlembagaan parti.

“Keahlian bekas Ketua Bahagian Bersatu Jerlun, Kedah, Abdul Ramli terlucut serta-merta,” katanya dalam satu kenyataan, hari ini.

Tegasnya, parti memandang serius isu pelanggaran disiplin dan akan bertindak tegas ke atas mana-mana pihak yang cuba mensabotaj calon Perikatan Nasional (PN) dalam PRN kali ini.

“Bersatu sebelum ini juga telah memecat seorang ahli parti dari Bahagian Hulu Selangor dan menggantung keahlian dua yang lain selama tiga tahun disebabkan kesalahan sabotaj ketika kempen pilihan raya berlangsung.

“Sehubungan itu, berbaki lima hari tempoh berkempen, seluruh ahli serta jentera Bersatu adalah diseru supaya memberikan tumpuan serta fokus sepenuhnya dalam memastikan kemenangan kepada kesemua calon PN sama ada yang bertanding di bawah lambang PN atau PAS bagi menterjemahkan referendum penolakan rakyat terhadap kerajaan PH-BN (Pakatan Harapan-Barisan Nasional),” katanya.

Hamzah turut berkongsi surat pemecatan Abdul Ramli bertarikh 4 Ogos 2023.


Jangkitan baharu Covid-19 naik kepada 5,403 kes

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi meningkat kepada 5,403 berbanding 4,543 yang direkodkan semalam.

Ketua Pengarah Kesihatan Tan Sri Dr Noor Hisham Abdullah dalam kenyataan ringkas hari ini berkata jumlah itu menjadikan kumulatif sejak awal tahun lalu meningkat kepada 2,516,255 kes.

Manakala sehingga semalam, kumulatif kes sembuh pula mencecah 2,419,743 kes.

Terdahulu, KKM memaklumkan sehingga semalam, 61,760 kes masih aktif.

Daripada jumlah itu 48,042 pesakit menjalani kuarantin di rumah; 7,698 ditempatkan di PKRC; 5,486 dirawat di hospital; dan 534 pesakit dimasukkan ke ICU, termasuk 263 yang memerlukan alat bantuan pernafasan.

Sehingga semalam, Melaka yang mengharungi Pilihan Raya Negeri (PRN) merekodkan 2,914 kes aktif.

Daripada jumlah itu, 2,438 pesakit menjalani kuarantin di rumah; 330 ditempatkan di PKRC; 131 dimasukkan ke hospital; dan 15 pesakit dirawat di ICU, dengan lima daripadanya memerlukan alat bantuan pernafasan.

Sehingga semalam, Melaka merekodkan 66,688 kes positif, dengan 63,005 pesakit disahkan sembuh. Sebanyak 909 kematian turut dilaporkan di Melaka sejak awal tahun lalu hingga semalam.

Sementara itu, Dr Noor Hisham berkata, kadar kebolehjangkitan Covid-19 atau Ro/Rt pada jangkaan mengikut kes seharian pada 8 November 2021 untuk seluruh negara adalah 0.94.

Selangor, Kuala Lumpur dan Negeri Sembilan mencatat RT 1.00 manakala Putrajaya RT 1.06.

Kadar kebolehjangkitan terendah dicatat di Perak dengan RT 0.84.


MB Perak nafi spekulasi gerakan jatuhkan kerajaan negeri

Menteri Besar Perak Datuk Seri Saarani Mohamad menafikan spekulasi terdapat gerakan menumbangkan Kerajaan Perpaduan Perak, malah menegaskan kerajaan negeri kini kuat dan stabil.

Saarani berkata dakwaan Ketua Pembangkang Perak Razman Zakaria bahawa beberapa Ahli Dewan Undangan Negeri (ADUN) kerajaan ada berjumpa dengan beliau (Razman), sengaja dibuat untuk mewujudkan persepsi kononnya terdapat pergeseran dan ketidakstabilan dalam kerajaan negeri, menurut laporan Bernama.

Menurut Saarani persepsi negatif yang sengaja diwujudkan itu boleh menggugat kepercayaan para pelabur, sekali gus mengundang risiko kepada pembangunan negeri.

“Kita sedang bertungkus-lumus untuk menarik seramai mungkin pelabur, membawa sebanyak mungkin pelaburan ke dalam negeri ini dan mereka akan melabur dengan jumlah wang yang begitu besar, berbilion-bilion ringgit. Dia (pelabur) perlukan masa yang panjang untuk melabur dan (mendapat) pulangan semula.

“Perlu ditegaskan bahawa kerajaan negeri bukan sahaja kuat dan stabil, malah semakin kukuh dengan didorong semangat kebersamaan, sifat bertanggungjawab dan kesungguhan termasuk untuk menjayakan setiap agenda yang digariskan dalam pelan Perak Sejahtera 2030,” katanya pada sidang media sebelum bermulanya persidangan DUN Perak di Bangunan Perak Darul Ridzuan hari ini.

Pada sidang media itu, kesemua ADUN di bawah Kerajaan Perpaduan Perak hadir bersama Saarani, kecuali ADUN Kepayang, Nga Kor Ming kerana kini berada di Jepun dan ADUN Keranji, Koo Haai Yen yang hadir lewat.

Semalam, media melaporkan Razman yang juga Pesuruhjaya PAS Perak mendakwa beberapa Ahli DUN (ADUN) kerajaan ada berjumpa dengan beliau ketika khabar angin wujud gerakan untuk menumbangkan Kerajaan Perpaduan Perak.

Sementara itu, Saarani berkata beliau menasihatkan semua pihak terutama Razman untuk berpolitik secara bertanggungjawab dengan tidak mencetuskan polemik yang tidak mendatangkan manfaat kepada negeri.

Beliau berkata Perak baru sahaja menubuhkan kerajaan selama enam bulan dengan setiap pemimpin sedang memberi fokus menguatkan kerajaan selain membuat persiapan bagi meneruskan pelan Perak Sejahtera 2030.

“Saya juga mengajak semua rakan-rakan parti politik termasuk pembangkang untuk bermuhasabah, menyuburkan politik matang dengan memberi idea atau teguran demi kebaikan rakyat dan kemajuan negeri, bukan mencipta persepsi, yang akhirnya mengundang ketidakstabilan,” katanya.

Ketika ditanya sama ada laporan polis akan dibuat berikutan kenyataan Razman itu boleh menimbulkan kegusaran kepada masyarakat, Saarani berkata: “Tak mustahil kita akhirnya akan membuat laporan polis sebab itu merupakan kenyataan berbaur hasutan,”.


‘Jika masa sukar PN mampu tadbir negara, sekarang lebih mudah’

Ketika peringkat awal Covid-19 melanda negara, Kerajaan Perikatan Nasional mampu mengurus negara dan menjaga rakyat dengan baik, apa lagi lah sekarang ini di mana masalah wabak penyakit itu sudah hampir selesai, kata Tan Sri Muhyiddin Yassin.

Ini katanya, menunjukkan bahawa Perikatan Nasional mampu mengurus negara walaupun berdepan cabaran terbesar yang tidak pernah dialami pemimpin sebelum ini, termasuk di negara-negara lain.

“Kalau waktu sukar dan menghadapi krisis kita (Perikatan Nasional) boleh mengurus dengan baik, apa lagilah dalam keadaan sudah bertambah baik seperti sekarang.”

“Tapi keadaan yang baik sekarang bukan daripada usaha dilakukan semalam, sebaliknya sejak awal Kerajaan Perikatan Nasional memerintah pada 2020 lalu,” katanya berucap pada majlis sembang santai bersama Warga Felda Lepar Hilir 3, Paya Besar, Pahang petang ini (10 November 2022).

Menurut Pengerusi Perikatan Nasional itu, pelbagai bantuan diberikan kepada rakyat oleh Kerajaan Perikatan Nasional ketika itu setelah tindakan menyekat pergerakan dilakukan bagi menghalang wabak penyakit itu terus merebak.

“Saya mengimbau balik perkara ini supaya kita jangan mudah lupa. Tun Dr Mahathir (Mohamad) pernah kata Melayu mudah lupa. Tapi peristiwa yang saya sebutkan itu bukan bertahun lalu… hanya baru dua tahun yang lepas sahaja.

“Untuk membuktikan betapa keprihatinan kerajaan Perikatan Nasional untuk menguruskan hal ehwal rakyat ketika zaman yang paling sukar,” katanya.

Sehubungan itu, beliau mengingatkan bahawa di dalam PRU-15 ini, pengundi di seluruh negara perlu membuat pilihan dalam kalangan tiga parti utama yang boleh membentuk kerajaan yang baik.

“Salah satu daripada tiga kumpulan utama ialah Perikatan Nasional diikuti Barisan Nasional dan ketiga ialah Pakatan Harapan,” katanya yang sebelum ini menasihatkan pengundi menilai kejayaan Perikatan Nasional menangani krisis terburuk yang merebak ke seluruh dunia.

Muhyiddin turut mengimbas kempennya di Perlis beberapa hari lalu di mana sokongan terhadap Perikatan Nasional di negeri itu sangat hebat, apa lagi dengan kehadiran veteran UMNO Datuk Seri Shahidan Kassim yang menjadi calon Perkiatan Nasional setelah diketepikan BN.

“Saya rasa Perlis akan jatuh ke tangan Perikatan Nasional kali ini,” katanya sambil berharap gelombang sokongan kepada Perikatan Nasional akan turut melanda Pahang hingga ke Selatan tanah air.


Tuduhan seleweng dana, SPRM mohon bantuan pihak buat dakwaan cari bukti

Pihak yang membuat dakwaan supaya mencari bukti dan berkongsi dengan Suruhanjaya Pencegahan Rasuah Malaysia (SPRM) berhubung isu dana negara berjumlah RM600 bilion.

Sekiranya mempunyai maklumat dan bukti, SPRM meminta pihak yang membuat tuduhan berhubung dana negara itu diseleweng untuk segera tampil membawa bukti atau dokumen sahih untuk membantu siasatan dijalankan.

“Sehubungan itu, mana-mana pihak yang mempunyai apa-apa maklumat, bukti atau dokumen yang berkaitan diminta untuk tampil ke pejabat SPRM terdekat untuk menyerahkan maklumat tersebut.

“Sekiranya perlu, SPRM juga boleh menghantar pegawai untuk mengambil maklumat atau dokumen tersebut,” kata suruhanjaya itu dalam satu kenyataan.

Isu dana RM600 bilion dibangkitkan oleh Perdana Menteri Ke-10, Datuk Seri Anwar Ibrahim tetapi tidak didedahkan bukti berhubung dakwaan yang dibuatnya itu.

Susulan itu, mantan PM ke-lapan, Tan Sri Muhyiddin Yassin menjelaskan jumlah sebenar yang dibelanjakan bukanlah RM600 bilion sebaliknya RM530 bilion merangkumi lapan pakej rangsangan ekonomi dan sebahagian besarnya berbentuk non-fiskal iaitu tidak melibatkan perbelanjaan kerajaan.

“Kita belanja untuk bantu rakyat susah dan semuanya mengikut peraturan. Ketika itu Datuk Seri Anwar Ibrahim duduk sebelah pembangkang dan beberapa rang undang-undang dibentangkan di Parlimen untuk mendapat kelulusan termasuk rang undang-undang Covid-19 dan tambahan peruntukan,” katanya sebelum ini.

Muhyiddin juga meminta Anwar supaya memanggil mantan Menteri Kewangan, Datuk Seri Tengku Zafrul Tengku Aziz yang baharu dilantiknya juga dalam kerajaan Pakatan Harapan (PH)-Barisan Nasional (BN)supaya memberi penjelasan berhubung isu dana yang dibangkitkan tersebut.

“Semuanya ‘halalan toyyiban’ dan diluluskan kerajaan. Yang menguruskan hal ini adalah bekas Menteri Kewangan, Datuk Seri Tengku Zafrul Tengku Aziz yang kini sebagai Menteri Perdagangan Antarabangsa dan Industri.

“Maka Anwar boleh panggil Tengku Zafrul ke pejabat dan tanya betulkah RM600 bilion ini Muhyiddin ‘tapau’ semua? Kalau ‘tapau’, saya boleh hadap di mahkamah bila-bila masa,” katanya lagi.


‘Tak perlu adakan undi keabsahan PM, habiskan penggal Parlimen’

Ilmuan terkenal Profesor Emeritus Datuk Dr Teo Kok Seong mencadangkan undi percaya terhadap Perdana Menteri Tan Sri Muhyiddin Yassin di Dewan Rakyat tidak perlu diadakan dalam keadaan pandemik dan baki tempoh Parlimen yang tinggal kira-kira dua tahun lagi.

Beliau berpendapat jika berlaku pun pertukaran di tengah-tengah usaha rancak kerajaan memerangi pandemik sekali gus memulihkan ekonomi negara, ia tidak akan sesekali membantu rakyat dalam tempoh Parlimen berbaki.

Pada masa sama beliau turut menggesa parti-parti Melayu bergabung kerana kestabilan politik etnik Melayu yang menjadi dominan di negara ini, akan memberi kebaikan kepada kaum lain.

“Dalam keadaan amat mendesak kini akibat pandemik Covid-19, langkah sangat mendesak juga perlu diambil. Dengan ini, tidak perlulah diadakan undi untuk memastikan keadaan majoriti ini. Ini kerana ia akan mengambil masa untuk pihak lain bertindak yang belum pun pasti berkesan.

“Oleh itu, rakyat bukan sahaja memohon, malah menuntut agar usaha oleh kerajaan kini diteruskan sehingga akhir penggal Parlimen sekarang untuk mengelak kesan daripada peribahasa, gajah sama gajah berjuang, pelanduk mati di tengah-tengah,” katanya hari ini.

Menurutnya gangguan politik oleh pembangkang bukan sahaja berjaya mengecil-ngecilkan usaha ikhlas kerajaan Perikatan Nasional (PN) membantu rakyat, malah pelbagai dakwaan mereka telah merosakkan citra negara pada pandangan komuniti antarabangsa.

Felow Universiti Kebangsaan Malaysia (UKM) itu berkata dengan berbuat demikian pembangkang berasa puas hati sedangkan yang paling terkesan ialah negara tercinta yang dilihat telah gagal.

“Pembangkang berasa puas hati dengan bidasan mereka terhadap kerajaan… Ini ibarat menang sorak kampung tergadai, selain menconteng arang di muka sendiri yang patut diinsafi mereka,” katanya.

Kok Seong mengingatkan bahawa kepemimpinan parti politik Melayu adalah sama sahaja pada asasnya kerana berasal daripada sumber sama sebelum menjadi serpihan pertama dan selanjutnya.

“Oleh itu, pada banyak perkara, unsur warisannya atau asid deoksiribonukleik (DNA) mereka didapati serupa kerana memiliki benih sama.

“Antara paling nyata ialah kesemua parti politik Melayu bukan sahaja berjanji, malah bertekad sungguh-sungguh untuk melindungi etnisiti Melayu yang antaranya merangkumi raja serta agama Islam dan seumpamanya tanpa sebarang kompromi.

“Dengan ini, perjuangan asas semua parti politik Melayu didapati sama sahaja antara satu sama lain,” katanya menulis dalam Utusan hari ini.

Sehubungan itu katanya, tidak perlu ada persaingan yang tidak dapat dinafikan telah banyak memecah-belahkan etnik Melayu sendiri, sebaliknya semua harus bergabung sebagai satu entiti yang bukan sahaja baik untuk Melayu tetapi juga kaum lain.

Ini kerana, kata Kok Seong, kestabilan politik etnik Melayu sebagai kelompok majoriti dan dominan adalah tiang seri kepada kejayaan politik negara.

“Oleh itu, persaingan apatah permusuhan dan yang sengit pula antara parti politik Melayu yang wujud kini, baik secara luaran daripada pembangkang mahupun dalaman sesama gabungan sendiri hendaklah ditamatkan serta-merta.

“Ini amat penting agar ia tidak menimbulkan keadaan urus tadbir negara yang menjadi tidak berkesan akibat disakat-sakan sehingga wujud pula kegagalan politik,” katanya.


Persediaan rapi sekolah di negeri Fasa 4 sebelum dibuka

Semua sekolah di negeri Fasa Empat Pelan Pemulihan Negara (PPN) perlu membuat persediaan rapi sebelum sesi persekolahan secara bersemuka bermula 3 Oktober ini.

Menurut laporan Bernama, Menteri Kanan Pendidikan Datuk Dr Radzi Jidin berkata antara yang perlu diberi perhatian pihak sekolah adalah sistem pengudaraan yang baik bagi mengurangkan sebarang risiko penularan jangkitan Covid-19 khususnya melibatkan varian Delta.

“Seperti mana nasihat daripada Kementerian Kesihatan dalam konteks varian Delta ini, apa yang paling penting adalah pengudaraan bukan sahaja dalam bilik darjah, bilik khas dan pejabat, tetapi seluruh kawasan berbilik di sekolah perlu dipastikan berlaku pengudaraan yang baik.

Saranan kepada sekolah-sekolah (dalam Fasa Empat), selain Langkawi ada dua lagi tempat iaitu Labuan dan Negeri Sembilan yang akan memulakan sesi persekolahan (secara bersemuka pada 3 Oktober ini), maka persediaan itu perlu dibuat dengan rapi,” katanya dalam satu kenyataan hari ini.

Katanya, semua langsir atau poster yang digantung di dalam bilik-bilik darjah atau bilik khas perlu dialihkan bagi memastikan pengudaraan berada pada tahap terbaik.

Menurutnya, walaupun sesi persekolahan nanti hanya melibatkan kelas peperiksaan, namun persiapan awal perlu dilakukan sebelum sesi persekolahan secara bersemuka dibenarkan kepada murid-murid daripada kelas lain.

Terdahulu, Radzi mengadakan tinjauan ke empat buah sekolah di Pulau Tuba, Langkawi bagi melihat persiapan sekolah berkenaan untuk menerima kehadiran murid apabila sesi persekolahan dibuka nanti.

Sekolah-sekolah yang dilawati adalah Sekolah Menengah Kebangsaan Langkawi, Pulau Tuba; Sekolah Kebangsaan (SK) Lubuk Chempedak; SK Pulau Tuba dan SK Selat Bagan Nyior.

“Secara umumnya saya lihat sekolah-sekolah ini telah bersedia untuk menerima kehadiran murid apabila dibuka kelak,” katanya.


RCEP bermula, tapi Malaysia belum ratifikasikannya

Perjanjian perdagangan bebas terbesar dunia – Perjanjian Perkongsian Ekonomi Komprehensif Serantau (RCEP) – mengurangkan tarif untuk 92 peratus barangan yang didagangkan dalam kalangan 15 negara anggota, bermula hari ini.

Namun, Malaysia, Indonesia, Filipina, dan Myanmar belum meratifikasinya. Bagi Korea Selatan, RCEP akan berkuat kuasa pada 1 Februari – 60 hari selepas surat cara ratifikasinya, dokumen yang mana sebuah negara secara rasmi bersetuju untuk terikat dengan perjanjian, disahkan.

Setakat ini, 10 negara telah meratifikasinya iaitu Australia, Brunei, Kemboja, China, Jepun, Laos, New Zealand, Singapura, Thailand dan Vietnam. Penyertaan Myanmar bagaimanapun bergantung kepada kelulusan negara anggota yang lain.

RCEP juga merupakan kali pertama China dan Jepun, serta Jepun dan Korea Selatan, berada dalam satu perjanjian perdagangan bebas.

Bagi Malaysia, proses domestik untuk melengkapkan ratifikasi RCEP memerlukan pindaan ke atas tiga akta bagi memastikan akta tersebut sejajar dengan obligasi negara di bawah perjanjian berkenaan.

Difahamkan, draf pindaan akta tersebut sedang diperhalusi oleh Jabatan Peguam Negara dan setelah pindaan tersebut diluluskan surat cara ratifikasi akan diserah kepada Sekretariat ASEAN, sekali gus akan menguatkuasakan RCEP ke atas Malaysia.

RCEP membina perjanjian dua hala sedia ada yang dimiliki ASEAN dengan rakan perdagangan bebasnya. Ia meliputi kira-kira 30 peratus atau AS$26 trilion daripada keluaran dalam negara kasar global, dan 30 peratus daripada penduduk dunia.

Sebagai contoh, perjanjian perdagangan bebas terbesar dunia akan menghapuskan tarif ke atas 86 peratus eksport Jepun ke China, meningkat daripada lapan peratus barangan yang kini bebas tarif, menurut firma perkhidmatan profesional Deloitte.

Eksport bebas tarif Jepun ke Korea Selatan juga akan meningkat daripada 19 peratus kepada 92 peratus.

Perjanjian itu merangkumi 20 bab, termasuk bidang seperti harta intelek, dasar persaingan, e-dagang dan perolehan kerajaan.


Anwar atas pentas PAU, perwakilan dalam dewan laung ‘bebas Najib’

Perdana Menteri Datuk Seri Anwar Ibrahim diberikan penghormatan untuk duduk atas pentas utama bersama Presiden UMNO, Datuk Seri Ahmad Zahid Hamidi semasa menghadiri Perhimpunan Agung UMNO (PAU) 2023 pagi ini.

Buat julung kalinya, Presiden PKR itu menghadiri PAU sejak dipecat UMNO pada 1998 lalu dengan menerima sambutan karpet merah disediakan anak muridnya, Zahid pagi ini menuju masuk ke Dewan Merdeka tempat berhimpun ahli-ahli UMNO.

Anwar juga dilihat mengibarkan bendera UMNO semasa berada atas pentas ketika lagu rasmi parti itu berkumandang dalam dewan tersebut.

Ketika Zahid berucap menyentuh mengenai nasib bekas presiden, Datuk Seri Najib Razak yang sedang menjalani hukuman penjara atas pertuduhan rasuah, perwakilan UMNO dalam dewan melaungkan “bebas Bossku” berkali-kali.

Zahid dalam ucapannya berkata parti itu akan tetap memperjuangkan nasib Najib dan memberi keadilan kepada bekas perdana menteri itu.

“Kita mahukan keadilan untuk Najib. Kita mahu keadilan diberikan kepada beliau sebagai seorang manusia,” katanya ketika menyampaikan ucapan dasar.

Semasa ucapan tersebut juga, video anak sulung Najib, Datuk Mohd Nizar ditayangkan kepada perwakilan dengan menegaskan bapanya menyokong UMNO untuk kekal bersama kerajaan campuran dipimpin Anwar.

Nizar juga menafikan spekulasi mengatakan bapanya tidak berpuas hati dengan kerajaan campuran dan menggesa ahli-ahli UMNO untuk kekal menyokong Zahid sebagai Presiden parti itu.

Sementara itu semasa ucapan dasar, Zahid berkata UMNO tetap mempertahankan empat perkara yang termaktub dalam Perlembagaan Persekutuan yang turut termasuk berkaitan institusi Raja-Raja Melayu walaupun kini berada dalam kerajaan campuran yang terdapat DAP bersama

Keadaan itu, katanya, berbeza dengan golongan yang sanggup memperdagangkan ayat Allah dan berselindung di sebalik kepentingan politik sempit mereka.

“Mereka adalah mengkarung politik yang bukan sahaja berubah warna dan wajah, tetapi lebih dahsyat parti ini seolah-olah menjadi pemegang neraca di ‘yaumul mahsyar’…Nauzubillah,” katanya.

Perhimpunan itu turut dihadiri Presiden PKR, Anwar; Setiausaha Agung Sekretariat Kerajaan Perpaduan merangkap Timbalan Perdana Menteri, Datuk Seri Fadillah Yusof; Presiden MCA, Datuk Seri Dr Wee Ka Siong serta Presiden MIC, Tan Sri SA Vigneswaran.

Hadir sama, Presiden Parti Bersatu Rakyat Sabah (PBRS), Datuk Arthur Joseph Kurup; Setiausaha Agung DAP, Anthony Loke; Presiden Amanah, Datuk Seri Mohamad Sabu; Presiden Warisan, Datuk Seri Mohd Shafie Apdal; Presiden Pertubuhan Kinabalu Progresif Bersatu (UPKO), Datuk Ewon Benedick.


Mas lawan Rauf, pengundi Tanjung Bidara mahu peguam atau kaki kontroversi?

Pengundi Tanjung Bidara boleh memilih untuk memiliki seorang Ahli Dewan Undangan Negeri (ADUN) yang akan sentiasa membantu rakyatnya sekiranya diperlukan atau memilih seorang yang terpalit dengan banyak kontroversi di Melaka.

Perikatan Nasional (PN) mempertaruhkan Ahli Parlimen (MP) Masjid Tanah Datuk Mas Ermieyati Samsudin yang juga seorang Timbalan Menteri di kerusi Dewan Undangan Negeri (DUN) Tanjung Bidara pada Pilihan Raya Negeri (PRN) kali ini, sementara Barisan Nasional (BN) pula memilih Datuk Seri Ab Rauf Yusoh yang sebelum ini menjadi punca pergaduhan dengan Datuk Seri Idris Haron.

Rauf yang juga Speaker DUN Melaka bertindak membubarkan dewan kerana tidak berpuas hati dengan tindakan Idris bersama tiga lagi ADUN menarik sokongan terhadap kerajaan Melaka.

Idris menarik sokongan terhadap Ketua Menteri Datuk Seri Sulaiman Md Ali kerana mendakwa beliau dikawal oleh Rauf dalam hal ehwal pentadbiran kerajaan negeri.

Selain itu, Rauf juga dianggap sebagai pengikut setia Presiden UMNO Datuk Seri Ahmad Zahid Hamidi yang digeruni kerana pengaruhnya.

Malah, difahamkan pemilihan barisan calon PRN kali ini juga ditentukan oleh Rauf sehingga menyaksikan beberapa penyandang yang tidak sehaluan disingkirkan dengan memberi alasan kononnya mahu mengetengahkan muka baharu pada PRN kali ini.

Pergaduhan Rauf dengan Idris bukan satu rahsia lagi, malah dalam satu klip audio yang tular sebelum ini Idris semasa berbual dengan Perdana Menteri Datuk Seri Ismail Sabri Yaakob meluahkan rasa tidak puas hatinya terhadap Rauf yang didakwanya mengawal Sulaiman sehingga masuk campur dalam keputusan kerajaan negeri.

Tindakan Rauf yang bertindak membubarkan DUN sehingga mengakibatkan PRN terpaksa dijalankan juga dikecam banyak pihak kerana penularan pandemik Covid-19 masih mengancam negara.

Bagaimanapun, semua perkara tersebut tidak dihiraukan Rauf dan sanggup memperjudikan nyawa rakyat semata-mata kerana perebutan kuasa sesama mereka.

Lebih menghairankan, BN juga dikatakan akan melantik Rauf sebagai KM yang baharu sekiranya berjaya memenangi PRN Melaka pada 20 November.

Malah, BN juga meletak Rauf di kerusi yang kononnya paling mudah untuk dimenangi iaitu di Tanjung Bidara kerana dikatakan kubu kuat UMNO untuk sekian lamanya.

BN sangat yakin pengundi di Melaka akan masih memilih mereka walaupun punca krisis politik yang tercetus berpunca daripada mereka sendiri, malah begitu berani untuk mencalonkan Rauf sebagai KM yang baharu.

Kerusi Tanjung Bidara sebelum ini diwakili Datuk Md Rawi Mahmud yang menang pada Pilihan Raya Umum Ke-13 (PRU-13) dan PRU-14, tetapi bagi PRN Melaka, beliau mengundur diri atas faktor usia.

Rauf dilihat banyak pihak memilih kerusi berkenaan kerana ia kubu kuat BN berikutan kemenangan selesa Md Rawi pada PRU-14.

Pada pilihan raya itu, Md Rawi menang dengan majoriti 2,864 undi selepas menewaskan Datuk Halim Bachik (PKR) dan Imran Abdul Rahman (PAS).

Mas Ermieyati dijangka berdepan cabaran besar berdepan Rauf di Tanjung Bidara, namun tidak boleh dipandang rendah kemampuan seorang anak jati Masjid Tanah tersebut.

Pada PRU-14, Mas Ermieyati menang dengan majoriti 8,159 undi selepas menewaskan Datuk Dr Sabirin Ja’afar daripada PKR dan Nasir Othman (PAS).

Beliau merupakan MP Wanita pertama di Melaka selepas memenangi PRU-14 lalu di Masjid Tanah dan tidak mustahil juga boleh menjadi KM wanita pertama di Melaka.

Memiliki kelayakan pendidikan dalam jurusan undang-undang di Universiti Kebangsaan Malaysia (UKM), Mas Ermieyati banyak membantu rakyat di kawasan Parlimennya.

Ia terbukti sepanjang tempoh pandemik Covid-19 melanda negara, rakyat di Parlimen Masjid Tanah yang terjejas punca pendapatan mendapat perhatian sepenuhnya Mas Ermieyati yang tidak memilih bulu dalam memberi bantuan.

Tidak kira latar belakang politik, Mas Ermieyati memberi layanan dan bantuan seadilnya kepada warga Masjid Tanah termasuk juga mereka yang berada dalam kawasan DUN Tanjung Bidara.

Bantuan bakul makanan mahupun bantuan kewangan secara peribadi disalurkan Mas Ermieyati kepada pengundi di kawasannya.

Kesibukan menjawat jawatan Timbalan Menteri tidak menghalang Mas Ermieyati untuk menabur khidmat kepada warga Masjid Tanah, tiada juga kontroversi besar dikaitkan dengan beliau sepanjang memegang jawatan dalam Kabinet.

Untuk rekod, Mas Ermieyati juga Ketua Bersatu Bahagian Masjid Tanah.

Pengundi DUN Tanjung Bidara kini mempunyai pilihan, sama ada memilih calon KM yang terpalit dengan kontroversi atau seorang peguam yang akan sentiasa bersedia berkhidmat kepada rakyat.


Polis tahan Youtuber, tiga rakan kes bunuh teman wanita

Polis menahan seorang Youtuber dan tiga rakannya bagi membantu siasatan berhubung kejadian teman wanita Youtuber itu, cedera parah dipukul sebelum meninggal dunia, dalam kejadian di Teluk Kumbar di Balik Pulau, Pulau Pinang, Sabtu lepas.

Ketua Polis Daerah Barat Daya Pulau Pinang, Superintendan Kamarul Rizal Jenal berkata empat lelaki berusia 23 hingga 28 tahun itu ditahan di sekitar Teluk Kumbar dua hari lepas dan semalam bagi membantu siasatan kes bunuh tersebut.

“Polis menerima laporan daripada seorang doktor di Hospital Balik Pulau (HBP), di sini pada 10.39 malam Sabtu memaklumkan seorang wanita berusia 20 tahun dibawa ke hospital itu selepas tidak sedarkan diri dan berada dalam keadaan kritikal.

“Pemeriksaan ke atas mangsa mendapati terdapat kesan lebam di kepala dan seluruh tubuhnya sebelum wanita itu dihantar ke Hospital Pulau Pinang(HPP) untuk rawatan lanjut berikutan keadaannya kritikal,” katanya memetik laporan Bernama hari ini.

Katanya mangsa yang juga seorang Youtuber meninggal dunia pada 3 April ketika menerima rawatan di HPP dan susulan itu polis menahan empat lelaki berkenaan bagi membantu siasatan.

Kamarul Rizal berkata empat lelaki itu direman sehingga 11 April ini bagi membantu siasatan dan kes tersebut disiasat mengikut Seksyen 302 Kanun Keseksaan iaitu kesalahan bunuh.

Terdahulu media melaporkan, wanita itu mengalami kecederaan parah dipercayai dipukul teman lelakinya sebelum mangsa meninggal dunia dan kejadian tersebut berlaku selepas pasangan kekasih tersebut bertengkar disyaki bermotifkan cemburu.

Mangsa dan teman lelakinya menumpang di rumah sewa rakan mereka sejak tiba di Pulau Pinang 27 Mac lepas untuk video laman YouTube mereka. Difahamkan wanita itu berasal dari Melaka.

Pergaduhan membabitkan pasangan itu dipercayai bermula dengan pertengkaran sebelum teman lelakinya dikatakan memukul mangsa dengan objek tumpul sehingga tidak sedarkan diri dan wanita tersebut dikejarkan ke HBP namun dirujuk ke HPP untuk rawatan lanjut sebelum meninggal dunia.


KKM lulus antibodi Ronapreve rawat Covid-19

Kementerian Kesihatan (KKM) meluluskan pendaftaran bersyarat antibodu Ronapreve bagi merawatremaja berusia 12 tahun ke atas dan individu dewasa, yang dijangkiti virus Covid-19.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini, KKM berkata kelulusan itu diberi pada mesyuarat Pihak Berkuasa Kawalan Dadah (PBKD) kali ke-367, semalam.

Menurutnya, Ronapreve mengandungi bahan aktif Casirivimab dan Imdevimab pada kekuatan 120mg/ml.

“Ronapreve digunakan bagi rawatan Covid-19 pada individu dewasa dan remaja berusia 12 tahun ke atas dengan berat sekurang-kurangnya 40 kilogram, tidak memerlukan oksigen tambahan atau berisiko dijangkiti Covid-19 ke tahap yang lebih teruk.

“Pemegang pendaftaran bagi ubat ini ialah Roche (Malaysia) Sdn Bhd dan ia dikilangkan oleh F Hoffman-La Roche Ltd di Switzerland.

“Bagi pencegahan, Ronapreve membantu individu yang terdedah atau berisiko tinggi terhadap SARS-CoV-2 sama ada mempunyai keadaan perubatan yang menyebabkan mereka tidak mungkin bertindak balas atau dilindungi melalui vaksinasi, atau tidak diberi vaksin terhadap Covid-19,” katanya.

Dr Noor Hisham berkata, Ronapreve bukan bertujuan digunakan sebagai pengganti vaksin Covid-19 dan tindakan kesihatan awam, terutama pematuhan prosedur operasi standard (SOP) perlu dilaksanakan.

“Kementerian Kesihatan ingin memaklumkan kelulusan pendaftaran bersyarat ini memerlukan maklumat kualiti, keselamatan dan keberkesanan produk itu dipantau dan dinilai berdasarkan data terkini dari masa ke semasa.

“Ia bagi memastikan perbandingan manfaat-risiko bagi produk ini (Ronapreve) adalah kekal positif,” katanya.

Pada masa sama, beliau memaklumkan Bahagian Regulatori Farmasi Negara (NPRA) meluluskan permohonan Lesen Import Percubaan Klinikal (CTIL) membabitkan satu protokol bagi produk pencegahan Covid-19 iaitu MK-4482 200mg ubat antiviral Molnupiravir daripada pemohon Merck Sharp & Dohme (M) Sdn Bhd dan pengilang Patheon Pharmaceuticals Inc di Amerika Syarikat.

“Kajian Klinikal Fasa Tiga ini akan dijalankan di dua pusat penyelidikan di negara ini dengan sasaran bilangan subjek seramai 20 individu berusia 18 tahun ke atas.

“Ia (kajian) dijangka mengambil tempoh selama sembilan bulan dan ia juga sebahagian daripada kajian yang dilakukan pada peringkat global membabitkan pelbagai negara,” katanya.

Jepun sebelum ini menjadi negara pertama meluluskan rawatan antibodi Ronapreve bagi pesakit Covid-19.

“Ronapreve telah menunjukkan peningkatan tahap kelangsungan hidup pesakit Covid-19 yang berisiko tinggi dan tidak dirawat di hospital dengan mengurangkan risiko kemasukan ke hospital dan kematian,” kata ketua pegawai perubatan dan ketua pembangunan produk Roche, Levi Garraway dalam satu kenyataan.


Impak dos penggalak ringan, sederhana

Pusat Kawalan dan Pencegahan Penyakit (CDC) Amerika Syarikat (AS) memaklumkan impak dos penggalak vaksin Covid-19 kepada mereka yang mempunyai sistem imun lemah sudah dikesan, tetapi implikasinya ringan dan sederhana.

Melalui laporan CDC semalam, seramai 22,191 penerima dos penggalak berdaftar dengan sistem pengawasan Persekutuan mulai 12 Ogos lalu, iaitu ketika dos itu pertama kali diluluskan atas tujuan kegunaan kecemasan oleh pihak berkuasa AS.

Hampir 71 peratus daripadanya dilaporkan mengadu sakit di tempat suntikan, dengan 56 peratus lagi mengalami keletihan dan 43 peratus pening, setelah menerima suntikan tambahan vaksin RNA messenger (mRNA) itu.

Data itu direkodkan sehingga hari ketujuh selepas suntikan dos tambahan itu.

Pihak berkuasa AS meluluskan vaksin yang dihasilkan oleh Pfizer-BioNTech dan Moderna untuk dos penggalak itu bulan lalu setelah data menunjukkan bahawa individu yang kekurangan sistem imun tidak mencukupi dengan dua dos suntikan.

Minggu lalu, Pentadbiran Makanan dan Ubatan-ubatan (FDA) juga sudah meluluskan penggunaan dos tambahan Pfizer kepada kumpulan umur yang lain, manakala untuk penerima vaksin Moderna dan Johnson & Johnson juga bakal diluluskan tidak lama lagi.

Manakala, dalam sistem pengawasan, kira-kira 1.8 peratus terpaksa mendapatkan rawatan perubatan dan 13 orang dimasukkan ke hospital, di mana punca spesifik mengenai perkara itu tidak dilaporkan.

“Kesan sampingan adalah lebih kurang apabila seseorang itu mendapat suntikan dos kedua dan kebanyakannya hanya mengadu mempunyai kesan ringan atau sederhana, dan hanya sekejap sahaja,” kata Pengarah CDC, Rochelle Walensky dalam taklimat oleh Pasukan Petugas Coronavirus Rumah Putih, semalam.

Implikasi dos ketiga bagi suntikan vaksin Moderna dan Pfizer adalah hampir sama seperti yang dinyatakan selepas menerima suntikan dos kedua.

Perdebatan mengenai keperluan mengambil suntikan vaksin tambahan campuran dari pengeluar lain, hangat diperkatakan sejak minggu lalu apabila Pfizer membenarkan campuran vaksin jenama lain, tetapi tiada data mencukupi untuk menentukan jika campuran vaksin itu dapat menyebabkan kesan yang lebih teruk. – Agensi


Zahid tak percaya Mat Hasan, Ismail Sabri jaga UMNO masa ketiadaannya?

Dalam afidavit sokongan permohonan menangguhkan perjalanan ke Singapura kepada Mahkamah Tinggi Kuala Lumpur, semalam (22 Oktober 2021), Datuk Seri Najib Razak memaklumkan beliau diamanahkan dengan tanggungjawab untuk memastikan parti bertindak dengan teratur dan sewajarnya ketika ketiadaan Presiden UMNO, Datuk Seri Ahmad Zahid Hamidi.

Najib – Presiden UMNO yang memimpin parti itu berdepan Pilihan Raya Umum Ke-14 pada 2018 lalu – sebelum ini memohon mahkamah memulangkan sementara pasportnya mulai 20 Oktober hingga 22 November, bagi membolehkan beliau menziarahi anaknya yang akan bersalin di Singapura.

Namun, pada masa sama, Mahkamah Tinggi Shah Alam membenarkan Zahid mendapatkan semula pasportnya mulai 26 Oktober hingga 21 November bagi membolehkan beliau menjalani rawatan sakit belakang di Jerman, negara sama cikgunya Datuk Seri Anwar Ibrahim dirawat sebelum ini.

Ketika kedua-duanya – yang menghadapi puluhan tuduhan rasuah, pecah amanah, penyelewengan dan pengubahan wang haram melibatkan berbilion-bilion ringgit – gembira setelah permohonan masing-masing diluluskan mahkamah, Suruhanjaya Pilihan Raya (SPR) pula menetapkan Pilihan Raya Negeri (PRN) Melaka diadakan.

SPR pada 18 Oktober lalu, memutuskan PRN Melaka akan diadakan pada 20 November ini dengan kempen selama 12 hari bermula selepas perisytiharan calon pada 8 November sehingga jam 11.59 malam 19 November.

Susulan itu, Agenda Daily melaporkan kedua-dua rakan karib itu mungkin terlepas kempen PRN Melaka, kerana mereka akan berada di luar negara bagi tempoh 8 hingga 20 November atas urusan yang dinyatakan kepada mahkamah. Berita berkaitan

Namun, kedua-duanya bijak mengatur strategi! Zahid akan terlebih dahulu berangkat ke Jerman, dan segala urusan UMNO diamanahkan kepada Najib. Sementara bekas Perdana Menteri itu terus memohon kepada mahkamah untuk meminda tarikh bagi pelepasan dan pemulangan pasportnya kepada mahkamah daripada 20 Oktober hingga 22 November kepada 25 Oktober hingga 6 Disember ini.

Setelah Zahid kembali ke Malaysia baharulah Najib akan ke Singapura.

Dalam hal ini dua perkara dapat diperhatikan iaitu bagi Najib, anaknya yang akan bersalin lebih penting daripada kes mahkamahnya, dan PRN Melaka serta UMNO lebih penting daripada anaknya yang akan bersalin. Apapun, ia adalah ‘permainan’ orang politik yang berdepan tuduhan jenayah di mahkamah.

Namun, ada isu lain yang sedang diperhatikan akar umbi UMNO, pemimpin blok pembangkang dan rakyat keseluruhannya. Ia susulan kenyataan Najib dalam afidavidnya kepada mahkamah.

Agenda Daily memetik laporan Bernama bertarikh 22 Oktober 2021:

“Najib berkata memandangkan Presiden Parti UMNO Datuk Seri Dr Ahmad Zahid Hamidi pada masa tersebut akan berangkat ke Jerman untuk mendapatkan rawatan bagi tulang belakangnya, beliau telah diamanahkan untuk memastikan parti UMNO bergerak secara teratur dan bertindak dengan sewajarnya sewaktu PRN Melaka dan semasa ketiadaan Ahmad Zahid.”

Untuk rekod, Najib sekarang ini bukan Ahli Majlis Tertinggi (MT) UMNO. Beliau hanya bekas Presiden UMNO dan bekas Perdana Menteri tatkala Zahid menjadi Timbalan Presiden UMNO dan Timbalan Perdana Menteri.

Namun, keakraban kedua-duanya ibarat air dicincang tidak akan putus, sehinggakan Zahid lebih mempercayai Najib mengurus dan mengendalikan UMNO semasa ketiadaan beliau nanti.

Zahid mengamanahkan kepada Najib untuk menjaga UMNO, berbanding pemimpin kanan dan MT yang lain, hatta Timbalan Presiden Datuk Seri Mohamad Hasan dan tiga Naib Presiden, termasuk Perdana Menteri Datuk Seri Ismail Sabri Yaakob.

Sewajarnyalah Zahid tidak mempercayai Mat Hasan, Ismail Sabri dan beberapa pemimpin UMNO yang lain kerana mereka tidak dapat membuat keputusan untuk memilih memberi sokongan sama ada UMNO atau Perikatan Nasional (PN).

Mat Hassan dilihat rapat dengan PAS yang juga komponen PN, manakala Ismail Sabri pula rapat dengan Bersatu yang memimpin PN. Kedua-dua parti itu telah ditolak oleh Zahid, menerusi dua kali kenyataannya.

Justeru, amanah dan tanggungjawab diserahkan Zahid kepada Najib dilihat oleh akar umbi UMNO, blok pembangkang dan rakyat sebagai kelemahan pemimpin kanan UMNO yang ada sekarang, termasuk Mat Hasan, apa lagi Ismail Sabri sebagai Perdana Menteri Malaysia daripada UMNO sendiri.

Blok pembangkang boleh meletakkan kepercayaan kepada ‘Kerajaan Keluarga Malaysia’ apabila menandatangani perjanjian persefahaman, tetapi malangnya penyokong kerajaan sendiri tidak percaya kepada kepimpinannya.

Atau, ‘bossku’ akan kembali memimpin UMNO?


Sumbangan kepada parti bukan pemerintah tak dianggap rasuah: Azam

Sumbangan kepada individu atau parti politik yang bukan sebahagian daripada mana-mana gabungan pemerintah tidak akan dianggap rasuah, kata Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki.

Menjawab dakwaan Presiden Bersatu Tan Sri Muhyiddin Yassin yang menganggap siasatan rasuah terhadap partinya sebagai berat sebelah, Azam berkata SPRM menjalankan siasatan secara telus.

“Apabila individu atau parti politik yang tidak berkuasa, atau tidak mempunyai kuasa untuk menggunakan pengaruh untuk kepentingan diri, menerima sumbangan, ia tidak diklasifikasikan sebagai rasuah,” kata Azam menurut laporan NST.

Beliau berkata demikian selepas merasmikan Kursus Latihan Asas Pegawai SPRM di Johor Bahru, hari ini (16 Mac 2023).

Muhyiddin sebelum ini mencabar SPRM untuk menyiasat dana yang disalurkan kepada parti politik lain, termasuk Perdana Menteri, Datuk Seri Anwar Ibrahim daripada Pakatan Harapan (PH) dan Timbalan Perdana Menteri Datuk Seri Ahmad Zahid Hamidi (Barisan Nasional/UMNO).

Sebelum pembentukan kerajaan baharu selepas Pilihan Raya Umum Ke-15 (PRU-15), kerajaan ketika itu dipimpin Naib Presiden UMNO, Datuk Seri Ismail Sabri Yaakob, di mana BN dan UMNO adalah sebahagian daripada kerajaan.

Mengulas lanjut, Azam mendakwa SPRM akan menyiasat semua laporan secara telus dan tanpa berat sebelah.

Beliau berkata SPRM perlu menentukan unsur rasuah sebelum membuka kertas siasatan ke atas parti politik.

“Kami menjalankan siasatan berdasarkan unsur rasuah dan salah guna kuasa apabila laporan dibuat. Tiada individu atau parti politik berada di atas undang-undang.

“Terutamanya dalam kes rasuah, apabila pihak berkuasa menyalahgunakan kuasa mereka untuk kepentingan diri sendiri atau kepentingan orang lain, SPRM akan menjalankan siasatan apabila memastikan unsur rasuah ada dalam aduan atau laporan. “


Jadikan PRU-15 paku terakhir keranda politik kleptokrat, hantu raya UMNO

Kelompok kluster mahkamah UMNO sedar usaha Presiden Bersatu Tan Sri Muhyiddin Yassin menyatukan semua parti penentang UMNO-BN adalah satu gerakan yang bahaya kepada mereka.

Pilihan Raya Umum Ke-14 (PRU-14) adalah satu fajar baru buat Malaysia yang ditakdirkan kecundang di pertengahan jalan.

Tidak dapat disangkal lagi, ia adalah episod mendukacitakan bagi majoriti rakyat yang telah bersama-sama menumbangkan rejim kleptokrat UMNO-Barisan Nasional (BN).

Pun begitu, apa yang telah berlaku tidak dapat diundur semula dan tiadalah gunanya episod sedih itu terus diratapi.

Sebaliknya, ia wajar dijadikan pengajaran berguna khususnya dalam kalangan pimpinan politik pembangkang.

Adalah tidak adil juga untuk kita menuding jari kepada mana-mana pihak sebagai punca tunggal kejatuhan kerajaan Pakatan Harapan (PH) yang mampu bertahan selama 22 bulan sahaja.

Ini kerana semua parti yang membentuk kerajaan PH ada salah dan silapnya malah ada kegelojohan dan sikap besar kepalanya. Usahlah dinafikan hakikat itu.

Walau apapun yang berlaku, saintis politik yang turun ke lapangan mendapati rakyat belum kembali sepenuhnya ke pangkuan UMNO-BN walaupun parti itu mendabik dada kononnya rakyat sudah merindui mereka dan menyesali kesilapan menolak parti itu pada PRU-14.

Sebahagian besar daripada mereka masih kekal menolak kemungkaran rejim kleptokrat UMNO-BN malah jijik melihat permainan politik kluster mahkamah seperti Datuk Seri Najib Razak dan Datuk Seri Ahmad Zahid Hamidi yang semakin terdesak.

Benar, UMNO-BN menang bergaya dalam Pilihan Raya Negeri (PRN) Johor dan Melaka, tetapi ia bukanlah gambaran tepat untuk menyukat tahap sokongan masyarakat kepada mereka kerana peratusan keluar mengundi adalah rendah.

UMNO-BN bernasib baik apabila meraih kemenangan mudah kerana sejumlah besar pengundi yang menolak parti itu tidak mengambil bahagian dalam dua PRN itu.

UMNO-BN cekap memanfaatkan peluang itu dengan menggerakkan penyokong mereka melalui kekuatan jentera peringkat cawangan supaya keluar mengundi beramai-ramai.

Bagi yang tidak mengundi, mereka beranggapan ia adalah proses yang sia-sia kerana sudah dapat menjangka keputusan yang bakal berpihak kepada UMNO-BN.

Keyakinan mereka hilang apabila melihat tiadanya kesepakatan pembangkang yang bergasak sesama sendiri berebut sokongan sehingga undi berpecah-belah.

PRN Johor menzahirkan kesombongan parti politik, tidak terkecuali parti nyamuk yang bernafsu besar seperti Pejuang yang bertanding di 42 daripada 56 kerusi DUN tetapi hanya mampu mengumpul kira-kira 17,000 undi sahaja.

Pun begitu, keputusan PRN Johor telah memberikan satu tamparan kesedaran kepada pimpinan politik parti penentang BN supaya menjalinkan kerjasama pada PRU-15 atau terus berdepan kekalahan di tangan UMNO-BN.

Pimpinan politik pembangkang sudah mula bercakap tentang kerjasama walaupun ada sesetengahnya masih bersalut keegoan.

Paling terkehadapan menyeru jalinan kerjasama ialah Presiden Bersatu, Tan Sri Muhyiddin Yassin bermula April lalu dan terbaru, ialah cadangan supaya persefahaman pilihan raya diwujudkan.

Kata Muhyiddin, formula satu lawan satu yang dikemukakan oleh Bersatu adalah bersifat kerjasama atau persefahaman pilihan raya yang tidak melibatkan pembentukan satu gabungan baru parti-parti politik.

Cadangan persefahaman pilihan raya yang diusulkan beliau juga mesti diasaskan kepada satu agenda bersama bagi memastikan negara tidak kembali dikuasai kumpulan kleptokrat yang disifatkan sedang “menguasai BN”.

Berikutan itu, UMNO yang bimbang dengan inisiatif itu memperhebatkan serangan terhadap Muhyiddin dan pada masa sama mula menekan Perdana Menteri Datuk Seri Ismail Sabri Yaakob supaya membubarkan Parlimen dengan seberapa segera.

Kelompok kluster mahkamah UMNO ini sedar usaha Muhyiddin menyatukan semua parti penentang UMNO-BN adalah satu gerakan yang bahaya kepada mereka.

Turut tumpang semangkuk menyerang Muhyiddin ialah pemimpin pembangkang yang masih terus mendakwa beliau melakukan pengkhianatan melalui penubuhan kerajaan Perikatan Nasional (PN).

Bagaimanapun, pimpinan parti utama pembangkang seperti Datuk Seri Anwar Ibrahim dan beberapa tokoh DAP bersikap agak terbuka dan membuat ulasan yang berlapik.

Jiwa besar mereka amat penting untuk menjayakan persefahaman politik yang menuntut semua pihak mengenepikan kepentingan peribadi demi merawat negara yang semakin tenat.

Sikap itu adalah petunjuk yang mereka menerima hakikat penyertaan dalam PRU-15 adalah kerja sia-sia jika gagal mewujudkan kerjasama satu lawan satu.

Cuma, semua parti berdepan masalah untuk membuat penjelasan kepada penyokong fanatik masing-masing.

Bukan DAP dan PKR sahaja yang bermasalah dalam hal ini.

Bersatu dan PAS juga sukar untuk merasionalkan kerjasama dengan PKR dan DAP kepada ahli akar umbi mereka.

Pun begitu, mereka juga perlu berlaku adil kepada golongan atas pagar yang mengharapkan adanya kerjasama supaya persaingan pada PRU-15 menjadi lebih “solid”, bukannya kecundang sebelum masuk gelanggang.

Bukan sedikit pengundi daripada kelompok ini yang seperti sudah berputus asa dan tidak mahu mengambil tahu lagi tentang politik negara.

Tetapi jika berjaya diwujudkan kerjasama merentasi parti politik pembangkang, masih ada ruang untuk menarik mereka keluar mengundi sekali gus menjadikan PRU-15 sebagai sebagai paku terakhir keranda politik para kleptokrat UMNO.

Para kleptokrat inilah yang menjadi hantu raya, mengkucar-kacirkan politik negara sehingga menjadi kurang stabil selepas kekalahan UMNO-BN pada 2018.

Lantaran itu, PRU-15 perlu dijadikan medan untuk menamatkan tindak tanduk meloyakan hantu-hantu raya ini buat selama-lamanya kerana jika kemenangan berpihak kepada UMNO-BN, watak-watak seperti Najib dan Zahid akan kembali ke tampuk kuasa.

Persoalannya, adakah kita semua sanggup melihat ia berlaku demi mempertahankan sebuah keegoan?

Mustofa Hamidi
Pembaca

Tulisan ini adalah pandangan peribadi penulis yang pertama kali disiarkan MalaysiaNow dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


UK catat rekod baharu kes harian sejak pertengahan Julai

United Kingdom (UK) merekodkan 53,945 kes baharu Covid-19 pada Khamis, jumlah kes harian tertinggi sejak pertengahan Julai lalu, lapor pihak berkuasa kesihatan negara itu.

Rekod ked harian sebelum ini adalah sebanyak 54,674 kes dicatat pada 17 Julai setelah EURO 2020 tamat.

Angka terbaharu itu menjadikan kumulatif positif di negara berkenaan sejak pandemik bermula awal tahun lalu sebanyak 10,329,074 kes.

Pada masa sama, UK turut merekodkan 141 kes kematian baharu menjadikan keseluruhannya 145,281 kes.

Sehingga 1 Disember lalu sebanyak 88.8 peratus remaja berusia 12 tahun dan ke atas telah menerima dos pertama vaksin Covid-19, 80.7 peratus menerima dos kedua dan 33.1 peratus menerima dos penggalak.

Perdana Menteri Boris Johnson menerima dos penggalak di Hospital St Thomas dekat Waterloo di tengah London, hari ini.

“Kita mendirikan pertahanan yang kukuh dan tinggi,” katanya selepas menerima dos penggalak itu. – Agensi


Ringgit dijangka berdepan tekanan berterusan

Ringgit dijangka didagangkan dalam julat terhad pada paras 4.5100-4.5200 berbanding dolar AS menjelang data inflasi Amerika Syarikat (AS) yang keluar pada pertengahan minggu depan.

Mata wang negara berprestasi terburuk dalam kalangan 10 mata wang utama Asia, apabila merosot 4.85 peratus sepanjang Februari lalu, ketika negara ditadbir kerajaan Pakatan Harapan-Barisan Nasional (PH-BN).

Ketua Ekonomi dan Analisis Pasaran dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata “pasaran akan bertindak balas berdasarkan laporan inflasi AS”, menurut laporan Bernama.

“Mungkin, tiada sebarang petunjuk baharu yang menghalang ahli Jawatankuasa Pasaran Terbuka Persekutuan (FOMC) AS daripada mengulas secara terbuka kepada orang awam sebelum tarikh mesyuarat sepatutnya memberikan sedikit kestabilan dalam pasaran mata wang,” katanya kepada Bernama.

Data indeks harga pengguna (CPI) AS akan dikeluarkan minggu depan sebelum FOMC bermesyuarat dari 21-22 Mac.

Pengarah Urusan SPI Asset Management Stephen Innes berkata prospek kenaikan semula dalam kadar kenaikan Rizab Persekutuan AS (Fed) kembali menjadi tumpuan.

“Hala tuju ringgit akan sangat bergantung pada sama ada data makro AS yang akan datang membolehkan Fed mengekalkan kadar kenaikan 25 mata asas semasanya, yang bermakna senarai gaji bukan ladang (NFP) AS yang kurang memberangsangkan dan data inflasi yang lebih lemah.

“Dalam kes itu, ia boleh memberikan sedikit kelegaan untuk ekuiti Malaysia apabila minyak dan komoditi lain meningkat, terutamanya jika data aktiviti akan datang menyokong keyakinan berkaitan China, (menyebabkan) kekuatan dolar AS baru-baru ini susut,” katanya.

Innes berkata bahawa buat masa ini, risiko cenderung ke arah kadar faedah AS yang lebih tinggi dan dolar AS yang lebih kukuh.

“Pada Jumaat, dagangan agak lengang, dengan ringgit didagangkan secara defensif menjelang pengeluaran data NFP. Saya percaya kita akan menghampiri kemuncak Fed memandangkan inflasi AS dijangka terus menurun.

“Saya fikir ringgit mampu diniagakan lebih baik minggu depan apabila data aktiviti China keluar tetapi data ekonomi AS perlu membantu; ringgit mungkin didagangkan pada 4.5050 hingga 4.5350. Tetapi saya lebih yakin dengan ringgit berbanding konsensus,” katanya.

Kenanga Research berkata mata wang tempatan itu dijangka mengakhiri aliran menurunnya dan didagangkan sedikit lebih kukuh berbanding dolar AS jika aliran CPI AS menurun, dengan tahap rintangan pada 4.4850.

“Sebaliknya, penembusan di atas paras 4.5380 mungkin menandakan lanjutan aliran kenaikan dolar AS,” katanya.

Mata wang tempatan mengakhiri minggu ini dengan ditutup rendah berbanding dolar AS.

Pada asas minggu ke minggu, ringgit lebih lemah berbanding dolar AS pada 4.5180/5220 ketika ditutup pada Jumaat berbanding 4.4765/4780 seminggu sebelumnya.

Mata wang tempatan itu juga susut berbanding sekumpulan mata wang utama berbanding minggu sebelumnya.

Ia merosot berbanding pound Britain pada 5.4148/4196 daripada 5.3642/3660 dan menyusut berbanding dolar Singapura kepada 3.3316/3351 daripada 3.3255/3269.

Ringgit juga susut berbanding euro kepada 4.7823/7865 daripada 4.7487/7503 dan turun berbanding yen Jepun kepada 3.3038/3070 daripada 3.2877/2890.


Najib tak tahu malu kata 1MDB bukan duit rakyat: Muhyiddin

Datuk Seri Najib Razak dibidas kerana tidak tahu malu apabila menipu lagi dengan mengatakan hutang kecurian yang berlaku melibatkan dana 1Malaysia Development Berhad (1MDB) tidak dibayar dengan wang rakyat.

Pengerusi Perikatan Nasional (PN), Tan Sri Muhyiddin Yassin berkata Najib masih cuba memutarbelit fakta walhal dirinya sudah disabit hukuman dalam kes SRC International Sdn Bhd, malah hutang-hutang yang ditanggung adalah jaminan yang diberikan oleh kerajaan semasa era bekas Perdana Menteri itu.

“Jenayah penyelewengan 1MDB dan SRC adalah antara contoh klasik bagaimana berbilion wang negara hilang begitu sahaja dan sebahagiannya masuk ke dalam akaun bekas Perdana Menteri Datuk Seri Najib.

“Di Parlimen semalam dia kata itu bukan duit rakyat. Itu duit Goldman Sachs, Delloit dan lain-lain. Dia lupakah yang 1MDB menerbitkan bon-bon yang dijamin oleh kerajaan,” kata Muhyiddin semasa majlis Ikrar Aku Janji Integriti calon PN di Senai, Johor pagi ini.

Jelas Muhyiddin, apabila 1MDB gagal membayar hutang akibat pinjaman dan salah urus tadbir dilakukan mereka, semua beban hutang tersebut ditanggung kerajaan dan duit rakyat yang terpaksa digunakan untuk membayar hutang dicipta oleh Najib itu.

“Apabila 1MDB gagal membayar hutangnya, kerajaanlah yang terpaksa membayar yang keseluruhannya berjumlah RM50 bilion sehingga tahun 2039.

“Dalam RMK-12, sebanyak RM21 bilion diperuntukkan untuk membayar hutang 1MDB. Ini duit rakyatlah,” katanya lagi.

Muhyiddin menyifatkan kenyataan yang dibuat Najib semasa di Parlimen semalam jelas menunjukkan sifat seorang pemimpin yang tidak malu walaupun dirinya sendiri tidak beramanah.

“Najib juga kata gunalah duit yang dikutip semula daripada Goldman Sachs, Delloit dan lain-lain untuk bayar hutang 1MDB.

“Inilah dia pemimpin yang bukan sahaja tidak amanah, tetapi tidak tahu malu,” katanya lagi.

Mengulas lanjut, Muhyiddin berkata pasukan yang ditubuhkan untuk mencari duit 1MDB di luar negara adalah langkah diambil bawah pentadbirannya sebelum ini bagi mencari duit yang disorok tersebut untuk dibawa pulang ke negara.

“Yang pergi cari duit 1MDB yang disorok oleh Najib dan konco-konconya di luar negara itu ialah sebuah Pasukan Petugas Khas yang saya tubuhkan ketika saya menjadi Perdana Menteri.

“Saya arahkan mereka pergi ke luar negara berunding dengan pihak-pihak berkuasa beberapa buah negara untuk dapatkan kembali duit dan aset yang diseleweng dan masukkan semula ke akaun kerajaan Malaysia.

“RM20.5 bilion nilai keseluruhannya termasuk aset yang dirampas. Kalau Najib masih Perdana Menteri dia soroklah duit itu dan takkan masuk semula ke akaun kerajaan,” katanya lagi.


Najib sihat semasa dibenarkan keluar dari HKL, kata Dr Noor Hisham

Keadaan Datuk Seri Najib Razak sihat semasa dibenarkan keluar dari Hospital Kuala Lumpur (HKL) sebelum ini, kata Tan Sri Dr Noor Hisham Abdullah.

Ketua Pengarah Kesihatan itu berkata bekas Perdana Menteri itu yang kini bergelar banduan dimasukkan ke HKL pada Jumaat (9 September 2022) untuk memastikan keadaan kesihatan beliau pada tahap baik dan optimum, ia susulan laporan media mengatakan keadaan kesihatan Najib semakin buruk hari ini.

“Dimaklumkan juga bahawa jenis-jenis ubat yang dipreskrib semasa kemasukan wad adalah sama jenisnya dan dalam senarai ubatan KKM.

“Keadaan beliau juga sihat sebelum dibenarkan discaj daripada HKL,” katanya dalam satu kenyataan hari ini.

Awal hari ini, media melaporkan pihak hospital tersalah memberi ubat darah tinggi kepada Najib dan menyebabkan keadaan kesihatannya agak teruk sehingga tidak dapat meneruskan perbicaraan kes rasuah 1Malaysia Development Berhad (1MDB) hari ini.

Jelas Noor Hisham lagi, Najib diberikan pemeriksaan yang teliti melibatkan pakar-pakar perunding kanan, malah keluarganya juga sudah dirujuk serta dimaklumkan berhubung proses yang dijalankan KKM semasa memeriksa keadaan kesihatannya.

“Pihak HKL juga sudah mengadakan sidang keluarga (family conference) sebanyak dua kali yang telah dihadiri oleh bekas Perdana Menteri dan ahli keluarga beliau.

“Keputusan ujian-ujian telah dimaklumkan semasa sidang ini mengikut amalan profesional kedoktoran.

“Mereka juga telah dimaklumkan mengenai keputusan sebulat suara pakar-pakar perunding agar beliau dibenarkan untuk discaj dari HKL,” katanya lagi.

Pagi tadi, semasa prosiding kes Najib bagi pertuduhan menyeleweng RM2.3 bilion dana 1MDB, Timbalan Pendakwa Raya Kanan Tan Sri Gopal Sri Ram memberitahu Mahkamah Tinggi Kuala Lumpur bahawa dimaklumkan oleh pegawai Jabatan Penjara Kajang mengenai keadaan Najib yang ‘agak teruk’.

Katanya, perbicaraan hari ini terpaksa disingkatkan kerana dia diberitahu Najib memerlukan rawatan perubatan setelah ubat darah tingginya memberinya kesan buruk.

Hakim Datuk Collin Lawrence Sequerah kemudian bersetuju untuk menangguhkan perbicaraan pada pukul 12.30 tengah hari bagi membolehkan Najib mendapatkan rawatan perubatan.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Pada 23 Ogos, Najib dihantar ke penjara Kajang selepas Mahkamah Persekutuan mengekalkan hukuman penjara 12 tahun dan denda RM210 juta terhadapnya kerana menyalahgunakan dana SRC International berjumlah RM42 juta.


Jadikan pengalaman tangani Covid panduan hadapi pandemik lain: KJ

Pengalaman Malaysia menangani pandemik Covid-19 perlu diinstitusikan bagi memastikan Kementerian Kesihatan (KKM) dan negara berada dalam keadaaan bersedia sekiranya muncul pandemik baharu pada masa akan datang.

Menteri Kesihatan Khairy Jamaluddin berkata pengalaman-pengalaman dan tatacara pengendalian Covid-19 boleh dijadikan panduan berguna kepada pegawai-pegawai di KKM kelak.

“Pengalaman pandemik sangat berharga. Ia mesti diinstitusikan sebab pegawai yang berada di KKM sewaktu pandemik (Covid-19) suatu hari nanti akan bersara.

“Saya pun mungkin tidak lama lagi tidak akan berada di sini… yang penting pengalaman itu diinstitusikan supaya ketersediaan (bagi menangani) pandemik akan datang adalah sesuatu yang dapat kita turunkan kepada pegawai-pegawai akan datang,” katanya kepada pemberita ketika temu bual Setahun Pencapaian Sebagai Menteri Kesihatan, di sini baru-baru ini.

Khairy berkata sekiranya berlaku pandemik kesihatan lagi di masa hadapan, negara akan lebih bersedia dari pelbagai aspek termasuk cara berkomunikasi yang betul untuk menyampaikan maklumat kepada rakyat.

“Jangan pengalaman dan segala langkah-langkah yang telah pun diambil oleh KKM dan kerajaan kita lupakan. Jika berlaku pandemik akan datang kita sudah tahu tatacaranya, bagaimana hendak berkomunikasi dengan rakyat, apakah langkah-langkah yang perlu dibuat, apakah pengajaran yang kita telah belajar daripada pengalaman lepas.

“Semua ini kita telah senaraikan dan kita akan minta supaya dicerakin kepada pegawai-pegawai yang akan datang supaya mereka dapat tahu apakah pengalaman kita dari tahun 2020 hingga 2022. Inilah amalan terbaik yang telah kita buat,” katanya.

Selain itu, Khairy berkata menyedari tempohnya sebagai Menteri Kesihatan “tidak lama”, beliau berusaha menyelesaikan beberapa tugasannya sebelum pembubaran Parlimen bagi memastikan segala dasar dan perancangan KKM berjalan dengan baik.

“Saya ambil kiraan biasa, ikut kiraan biasa Parlimen mesti dibubarkan pada pertengahan tahun hadapan… kita bakal memasuki suku keempat tahun ini.

“Saya terpaksa cakap begini sebab kita kena biasakan pegawai… juga kerana dalam tempoh kita bubarkan Parlimen, dah tak ada menteri. Setiap kementerian akan meneruskan perkhidmatan secara juruterbang auto yang diketuai oleh ketua setiausaha kementerian dan sebagainya.

“Kalau saya berpura-pura bahawa Pilihan Raya Umum Ke-15 tidak akan berlaku, maka pegawai tak reti, jadi kita kena buat segala persiapan mulai sekarang,” katanya.

Sementara itu, ditanya apakah yang ingin dilaksanakan lagi sekiranya mempunyai “masa tambahan” di KKM, Khairy berkata menambah baik prasarana dan fasiliti kesihatan serta memberi tumpuan kepada kebajikan jururawat dan pengamal kesihatan bersekutu adalah antara perkara yang ingin dilakukannya.

“Sejak beberapa minggu lalu, saya turun ke lapangan untuk meninjau fasiliti kesihatan di luar bandar termasuk di Sabah, Sarawak, Kedah dan beberapa negeri lain.

“Saya melihat status prasarana kesihatan kita banyak yang berada dalam keadaan daif dan sekiranya diberikan “waktu tambahan” mestilah (perkara) itu menjadi satu daripada keutamaan supaya kita tidak bazirkan pengalaman (menghadapi) pandemik,” katanya, selain turut akan memberi tumpuan kepada soal kebajikan kumpulan jururawat dan pengamal kesihatan bersekutu yang lain.


Khairy jelaskan isu peruntukan RM70 juta, boleh pilih vaksin di MySejahtera

Peruntukan sebanyak RM70 juta bagi mengintegrasi data dan sistem temu janji bukan untuk laman sesawang pendaftaran tempahan vaksin Covid-19, AstraZeneca semata-mata.

Sebaliknya, Menteri Penyelaras Program Imunisasi Covid-19 Kebangsaan (PICK), Khairy Jamaluddin berkata peruntukan itu juga diguna untuk tujuan lain.

“RM70 juta itu bukan hanya untuk laman web sahaja tetapi meliputi semua yang telah saya senaraikan dalam kenyataan rasmi saya sebelum ini, dan itu pun adalah ‘siling’ dan tidak semestinya adalah peruntukan sebenar yang akan dibelanjakan oleh kerajaan,” katanya.

Pada sidang media secara maya hari ini, Menteri Sains, Teknologi dan Inovasi itu turut memohon maaf kepada individu yang berdepan masalah ketika membuat pendaftaran vaksin AstraZeneca pada Rabu.

“Sekali lagi bagi pihak Badan Bertindak Imunisasi Covid-19 (CITF) dan kerajaan Malaysia, saya mohon maaf kepada mereka yang berhadapan dengan kesulitan semalam dengan sistem tempahan kita.

“Saya terima segala kritikan dan segala cemuhan. Saya faham rakyat inginkan vaksinasi mereka secepat mungkin. Sebab kita melihat kes sedang meningkat, vaksinasi memberi satu perlindungan yang baik kepada rakyat kita,” katanya.

Khairy berkata, beliau memahami kesulitan yang dialami rakyat ketika melayari laman web untuk membuat tempahan vaksin itu, dan siasatan telah dijalankan berkaitan masalah yang timbul itu.

Semalam, pelbagai pihak menyatakan rasa tidak puas hati apabila sukar mengakses sistem pusingan kedua tempahan slot janji temu vaksin AstraZeneca untuk rakyat Malaysia berusia bawah 60 tahun.

Sementara itu, Khairy juga berkata kerajaan memutuskan untuk kembali memasukkan AstraZeneca dalam senarai vaksin arus perdana PICK.

Sehubungan itu, kaedah pemberian vaksin AstraZeneca tidak lagi diteruskan secara sukarela, sebaliknya ditetapkan menerusi aplikasi MySejahtera dalam tempoh akan datang.

Beliau berkata masyarakat kini sudah tidak lagi meragui vaksin AstraZeneca dan ia diterima baik dalam kalangan rakyat di negara ini.

Selain itu, beliau berkata, pihaknya sedang melihat kemudahan untuk memilih jenis vaksin Covid-19 yang mungkin diberikan kepada orang ramai melalui MySejahtera yang akan dikemaskini dalam tempoh terdekat.

“Kalau kita melihat kepada keputusan kaedah sukarela ini, ia dibuat apabila ada keengganan dalam kalangan masyarakat untuk menerima vaksin AstraZeneca.

“Ia disebabkan beberapa berita mengaitkan vaksin ini dengan kes pembekuan darah. Maka, kaedah sukarela dibuat berdasarkan keputusan ‘inform decision’ oleh individu terbabit,” katanya.


Kenyataan kebebasan media Ismail Sabri tak cerminkan kata sebenar

Ketua Pembangkang Datuk Seri Anwar Ibrahim berkata tindak balas Perdana Menteri terhadap dakwaan campur tangan dalam media tempatan, sepatutnya memberi keyakinan kepada negara.

Bagaimanapun kata Presiden PKR itu, kenyataan Datuk Seri Ismail Sabri Yaakob berhubung kebebasan media sebenarnya tidak mencerminkan ‘kata-katanya’.

Sebagai Perdana Menteri, Anwar berkata Ismail Sabri seharusnya menyemai kepercayaan dalam kalangan rakyat termasuk terhadap agensi penguatkuasaan undang-undang serta memberi keyakinan bahawa kebebasan media dilindungi.

Anwar menambah, UMNO turut melancarkan serangan terhadap agensi media hanya kerana para pemimpin parti itu berdepan sabitan kes rasuah, selain mendesak Perdana Menteri untuk mengadakan pilihan raya pada November.

“Tanpa tonggak ini teratur, keyakinan terhadap ekonomi kita akan berkurangan dan pelabur akan terus menjauhi Malaysia,” katanya dalam satu kenyataan hari ini.

Ahli Parlimen Port Dickson itu menambah beliau mendukung dan percaya dengan kebolehan media dan berterima kasih dengan sumbangan mereka selama ini dalam memperkukuhkan demokrasi Malaysia.

Jelas Anwar, di bawah kepimpinannya PH akan memelihara, melindungi serta meningkatkan kebebasan media melalui pembaharuan undang-undang, pelaburan dalam pendidikan serta latihan kepada pihak media.

Sehubungan itu, beliau menyeru rakyat Malaysia untuk bersama-sama mengutuk tindakan gangguan parti politik terhadap entiti media, yang disifatkan boleh mengancam demokrasi negara.

Anwar turut meluahkan kebimbangan terhadap percubaan untuk menakut-nakutkan wartawan dan campur tangan terhadap kebebasan media seperti yang pernah dilakukan kerajaan Barisan Nasional (BN) untuk menutup beberapa skandal, termasuk 1Malaysia Development Berhad (1MDB).

Kerajaan ini katanya, tidak sabar-sabar untuk mengembalikan negara ke zaman tanpa kebebasan media dengan membenarkan skandal mega seperti projek Zon Bebas Pelabuhan Klang (PKFZ), 1MDB, kapal tempur pesisir pantai (LCS), yang menyebabkan kerugian berbilion ringgit dana awam.


Jangkitan Covid-19 hari ini turun kepada 4,979 kes

Jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi, turun lagi kepada 4,979 kes berbanding 5,854 kes yang direkodkan semalam.

Ketua Pengarah Kesihatan Tan Sri Dr Noor Hisham Abdullah memaklumkan jumlah baharu itu menjadikan kumulatif sejak awal tahun lalu meningkat kepada 2,471,642 kes positif.

Menurut laman sesawang kendalian KKM, COVIDNOW, sehingga semalam 2,368,634 pesakit disahkan sembuh, 69,153 kes masih aktif, dan 28,876 pesakit meninggal dunia.

Empat negeri merekodkan jumlah kumulatif kes positif melebihi 200,000 melibatkan Selangor sebanyak 712,105 kes, Sarawak (240,159 kes); Sabah (217,392 kes); dan Johor (217,299 kes).

Enam negeri lagi mencatat jumlah kes melebih 100,000 iaitu Kuala Lumpur sebanyak 191,384 kes; Kedah (148,267 kes); Pulau Pinang (144,532 kes); Kelantan (138,670 kes); Perak (115,887 kes); dan Negeri Sembilan (102,463 kes).

Negeri-negeri lain merekodkan jumlah keseluruhan di bawah 100,000 kes.

Sementara itu Dr Noor Hisham berkata, kadar kebolehjangkitan Covid-19 atau Ro/Rt pada jangkaan mengikut kes seharian pada 30 Oktober 2021 untuk seluruh negara adalah 0.96.

Kuala Lumpur dan Negeri Sembilan kekal mencatat RT tertinggi iaitu sebanyak 1.02, manakala Sarawak mencatat RT terendah iaitu 0.83.